title: Guinea Pig (elokuvasarja)

text: Guinea Pig (japaninkielisestä nimestä "Za ginipiggu", suomeksi nimi merkitsee Marsua, koekaniinia tai koehenkilöä) on 1980-luvulla tehty sarja japanilaisia kauhuelokuvia, jotka tunnetaan erittäin yksityiskohtaisista erikoistehosteistaan. Snopes-sivuston mukaan elokuvista tuli kuuluisia, kun näyttelijä Charlie Sheen erehdyksissään luuli yhtä elokuvista snuff-elokuvaksi ja ilmoitti tästä MPAA:lle, joka sitten ilmoitti tästä FBI:lle.


title: Guinea Pig (elokuvasarja)

text: Elokuvat tulivat uuteen julkisuuteen 1980-luvun lopulla ja 1990-luvun alussa, kun ensimmäiset viisi elokuvaa löydettiin japanilaisen sarjamurhaajan, Tsutomu Miyazakin, kokoelmista. Miyazaki oli ottanut elokuvista mallia rikoksia tehdessään. "Guinea Pig" -sarjan ilmenevien selkkausten takia Japanissa on kielletty tuottamasta elokuvia "Guinea Pig" -nimikkeen alla.


title: Guinea Pig (elokuvasarja)

text: Ensimmäinen "Guinea Pig" -elokuva oli Za ginipiggu: Akuma no jikken (1985). Elokuvassa joukko miehiä kidnappaa naisen ja kiduttaa tätä monella eri tavalla. Päiviä kestävien kidutussessioiden jälkeen miehet tappavat naisen.


title: Guinea Pig (elokuvasarja)

text: Toinen elokuva oli Za ginipiggu 2: Chiniku no hana (1985). Siinä samuraiksi pukeutunut mies huumaa naisen, joka sitten joutuu miehen leikkuupöydälle.


title: Guinea Pig (elokuvasarja)

text: Nähtyään osan elokuvasta näyttelijä Charlie Sheen uskoi, että elokuvassa näytetty murha oli aito, joten hän otti yhteyttä MPAA:han, joka sitten otti yhteyttä FBI:hin. FBI-agentti Dan Codling kertoi, että FBI ja Japanin viranomaiset jo tutkivat elokuvantekijöitä, jotka pakotettiin todistamaan, että erikoistehosteet eivät olleet aitoja (aivan kuten italialainen elokuvaohjaaja Ruggero Deodato joutui tekemään elokuvansa Cannibal Holocaustin kanssa). Skinny Puppy -niminen bändi teki laulun ”The Mourn” löydettyään elokuvan ja uskoen sen tapahtumiin. Kun he myöhemmin tajusivat, että tapahtumat eivät olleet aitoja, he käyttivät pätkiä elokuvasta live-esiintymisissään.


title: Guinea Pig (elokuvasarja)

text: "Flower of Flesh and Blood" oli Tsutomu Miyazakin suosikki sarjan viidestä elokuvasta ja se, josta Miyazaki sai eniten vaikutteita rikoksiinsa.


title: Guinea Pig (elokuvasarja)

text: Kolmannessa elokuvassa, Za ginipiggu 3: Senritsu! Shinanai otoko (1986), mies huomaa yrittäessään itsemurhaa, että ei tunne kipua, ja myöhemmin tajuaa, ettei pysty kuolemaan, vaikka kuinka yrittäisi.


title: Guinea Pig (elokuvasarja)

text: Hideshi Hinon mangaan perustuva ja mangakan itsensä ohjaama Za ginipiggu 4: Manhoru no naka no ningyo (1988) kertoo maalarista, joka yrittää toipua vaimonsa kuolemasta ja joka löytää loukkaantuneen merenneidon Okinawan viemäreistä. Maalari vie merenneidon kotiinsa, jossa tämä alkaa vuotaa verta. Maalari käyttää merenneidon verta maalatakseen taulun.


title: Guinea Pig (elokuvasarja)

text: Za ginipiggu 5: Notorudamu no andoroido (1988) kertoo tiedemiehestä, joka yrittää keksiä keinon parantaa sairaan siskonsa toisten ihmisten ruumiinosilla.


title: Guinea Pig (elokuvasarja)

text: Za ginipiggu 6: Peter no akuma no joi-san (1990) on tarina naistohtorista, jota esittää japanilainen transvestiitti Peter. Tohtori kiduttaa ja tappaa potilaansa.


title: Guinea Pig (elokuvasarja)

text: Za ginipiggu 7: Zansatsu supeshyaru (1992) on sarjan seitsemäs ja viimeinen elokuva. Elokuva on oikeastaan vain joukko ”parhaita paloja”, joihin kuuluvat sarjan aiempien elokuvien järkyttävimmät kohtaukset.


title: Nauvoo

text: Nauvoo (, sefardihepreaksi "nåvu", klassiseksi hepreaksi "nâwû") on Mississippin jokivarren kaupunki Hancockin piirikunnassa, Illinoisissa, Yhdysvalloissa. Vuoden väestönlaskennan mukaan kaupungissa oli 1 063 asukasta. Kaupungin pinta-ala on 12,5 neliökilometriä, josta maata on 8,8 ja vettä 3,7 neliökilometriä.


title: Nauvoo

text: Kaupunki on merkittävä ennen muuta myöhempien aikojen pyhien liikkeen historiassa. Kaupungin perusti MAP-kirkon perustajana tunnetuksi tullut Joseph Smith. Hän nimesi kaupungin aškenasiheprean kauneutta merkitsevän sanan mukaan, tosin kirjoitusasu oli englantilainen. Nimi perustunee Jesajan kirjan kohtaan 52:7: ”Kuinka ihanat ovatkaan vuorilla viestintuojan jalat...”


title: Nauvoo

text: 1830-luvulla alueelle yritettiin perustaa Commence City -niminen kaupunki. Alueelle ei kuitenkaan syntynyt mainittavaa asutusta, koska se oli epäterveellistä suomaata, jossa asusti malariasääskiä. Commence City käsitti vain muutamia pieniä taloja.


title: Nauvoo

text: Kun myöhempien aikojen pyhät oli karkotettu Missourin osavaltiosta vuonna 1838, he alkoivat etsiä itselleen asuinsijaa lännestä. Koska liikkeen johtaja Joseph Smith oli vankilassa, liikkeen väliaikaisena johtajana toiminut Sidney Rigdon valitsi Commence Cityn alueen pyhien keskuspaikaksi. Vapauduttuaan vankilasta Smith saapui itsekin kaupunkiin, jonka hän nimesi ”kauniiksi”.


title: Nauvoo

text: Kauniista nimestään huolimatta kaupungin alue oli enimmäkseen suota ja rämettä. Malarian lisäksi lavantauti ja kolera tekivät tuhojaan paikalle asettautuneiden pyhien keskuudessa. He elivät yleensä säiden armoilla teltoissa, maakuopissa tai vankkureissa. Smith järjesti tehokkaan soiden kuivatusohjelman, mikä teki seudusta terveellisemmän. Hän ryhtyi myös organisoimaan voimaperäisesti kaupungin rakentamista ”Siionin kaupungiksi”. Kaupungille laadittiin selkeä ruutuasemakaava ja kaupungin keskukseksi suunniteltiin kukkulan laelle pystytettävä suuri temppeli. Lisäksi kaupunkiin oli tarkoitus rakentaa useita julkisia rakennuksia. Rakennuskannan oli tarkoitus koostua enimmäkseen Uuden-Englannin tyylisistä yhden perheen omakotitaloista, joita ympäröisi oma puutarha. Kaupungista oli tarkoitus tulla pitkälti omavarainen.


title: Nauvoo

text: Keväällä 1840 Smith sai avustajakseen John C. Bennettin, kyvykkään miehen, jolla oli kokemusta kaupungin hallinnosta ja rakentamisesta. Bennettin ehdotuksesta kaupungille laadittiin oma järjestyssääntö, jonka mukaan kaupungilla oli oma itsehallinto, yliopisto, oikeusistuin ja pormestari sekä omat aseelliset puolustusjoukot, ”Nauvoon legioona”. Bennettistä tuli kaupungin ensimmäinen pormestari.


title: Nauvoo

text: Kaupungin väkiluku kasvoi nopeasti. Uuden-Englannin osavaltioiden ohella kaupunkiin muutti runsaasti asukkaita Britanniasta, jossa pyhät tekivät tehokasta lähetystyötä. Kaupungin rakennuskanta kasvoi voimakkaasti. Huhtikuun 6. päivänä 1841 temppelin rakennuspaikalla pidettiin maanmurtotilaisuus, ja temppelin rakentaminen alkoi.


title: Nauvoo

text: Uskonnollisesti Nauvoon aika merkitsi myöhempien aikojen pyhille suuren kehittymisen aikaa. Useat kirkolle tärkeistä ilmoituksista saatiin Nauvoossa, ja siellä otettiin käyttöön endaumenttiseremonia, toinen voitelu ja sijaiskasteet ja -konfirmaatiot kuolleiden puolesta. Myös kirkon hallintojärjestys vakiintui Nauvoossa. Kirkon naisjärjestö, Apuyhdistys, järjestettiin Nauvoossa. Nauvoon aikana profeetta Joseph Smith alkoi myös harjoittaa moniavioisuutta.


title: Nauvoo

text: Keväällä 1842 pormestari Bennett jäi kiinni avioliiton ulkopuolisista suhteista. Hän selitti myös profeetta Joseph Smithin syyllistyneen vastaavanlaisiin suhteisiin, joita hän kutsui ”hengelliseksi vaimollisuudeksi”. Smith kiisti syytökset ja moniavioisuutensa jyrkästi, ja syytökset olivatkin osin perusteettomia: Smithin kohdalla kyse oli salaisista avioliitoista, kun taas Bennett harjoitti vapaata rakkautta. Bennett karkotettiin Nauvoosta, ja Smithistä tuli hänen seuraajansa pormestarina. Bennett alkoi profiloitua mormonismin katkerana vastustajana, joka hyökkäili kirjoituksissaan Smithiä ja hänen seuraajiaan vastaan.


title: Nauvoo

text: Vuonna 1844 jännitteet nopeasti kasvavan Nauvoon ja sen ympäristön välillä kasvoivat tasaisesti. Nauvoossa oli 12 000 asukasta, eli se oli lähes yhtä suuri kuin 15 000 asukkaan Chicago. Ympäristön asukkaat syyttivät Smithiä, joka oli kaupungin pormestari, sen ylin tuomari ja Nauvoon legioonan komentaja, itsevaltiudesta ja halusta pystyttää teokratia. Muut asukkaat pelkäsivät, että mormonit voisivat kaapata osavaltiossa vallan keskittämällä äänensä mormonistisille ehdokkaille. Epäluuloja ei hälventänyt se, että Smith ilmoitti pyrkivänsä Yhdysvaltain presidentiksi.


title: Nauvoo

text: Keväällä 1844 eräs kaupungin korkea-arvoisimmista pyhistä, William Law, katkaisi välinsä Smithin kanssa. Law perusti oman lehden, "Nauvoo Expositorin", jossa hän paljasti kirkon johtajan harjoittavan moniavioisuutta. Smith haastoi Law’n oikeuteen ”julkisesta rauhanhäirinnästä”, tuomitsi hänet kaupungin tuomarin ominaisuudessa syylliseksi, määräsi lehden lakkautettavaksi ja kirjapainon hävitettäväksi, sekä pani päätöksen Nauvoon legioonan komentajana toimeen. Tämä kiristi mormonien ja ei-mormonien välit avoimen yhteenoton partaalle. Läheisen Carthagen kaupungin asukkaat vangitsivat Smithin kaupungin vankilaan.


title: Nauvoo

text: Joseph ja Hiram Smith kuolivat 27. kesäkuuta 1844 raivostuneen väkijoukon hyökättyä ampuen vankilaan. Smithit olivat salakuljettaneet vankilaan käsiaseet. Hyökkääjät onnistuivat ampumaan ensin Hiramin. Joseph puolustautui väkijoukkoa vastaan aseellaan ovenraosta ja joutui ammutuksi yrittäessään paeta ikkunasta.


title: Nauvoo

text: Tämän jälkeen Nauvoon ahdinko syveni nopeasti, ja talvella 1844–1845 mormonien johtoon kohonnut Brigham Young päätti hylätä kaupungin ja johtaa joukkonsa kauas länteen nykyisen Utahin osavaltion alueelle. Kaupungin asukkaista suurin osa evakuoitiin Mississippijoen yli talvella hirvittävissä olosuhteissa, ja he päätyivät talven armoille paljaan taivaan alle. Temppeli tosin pystyttiin vihkimään käyttöön 30. huhtikuuta 1845, mutta muutaman viikon kuluttua kiihtynyt väkijoukko miehitti ja häpäisi sen. Myöhemmin tuhopolttaja sytytti sen tuleen ja tornado täydensi hävityksen. Suurin osa kaupungin asukkaista evakuoitiin tai pakeni, ja Nauvoosta tuli lähes autio kaupunki.


title: Nauvoo

text: Smithin leski Emma Hale Smith jäi lapsineen kaupunkiin. Myöhemmin hänen poikansa Joseph Smith III järjesti Reorganisoidun myöhempien aikojen pyhien Jeesuksen Kristuksen kirkon (nykyään Kristuksen yhteisö), jonka päämajaksi tuli Nauvoo. Emma Smith nai saksalaissyntyisen upseerin Lewis C. Bidamonin ja jäi yhdessä hänen kanssaan pitämään Nauvoohon Joseph Smithin sinne aikoinaan perustamaa hotellia.


title: Nauvoo

text: Vuonna 1849 Nauvoon rakennuksineen osti ranskalainen utopiasosialisti Étienne Cabet ja hänen ikarialaisina tunnettu kannattajajoukkonsa, jotka perustivat sinne Cabet’n kirjoituksiin perustuneen Icaria-nimisen ihanneyhteisön. Yhteisön toiminta pohjautui sen jäsenien hyväksymään peruskirjaan, jonka esikuvana oli Cabet’n romaanissa "Voyage en Icarie" kuvattu kuvitteellinen yhdyskunta. Icariassa oli käytössä yhteisomistus yksityisen omaisuuden sijasta ja työt keskitettiin yhteisiin työpajoihin. Lapset kasvatettiin nelivuotiaista alkaen kodin ulkopuolella ja se saivat vierailla vanhempiensa luona vain sunnuntaisin, jotta he samaistuisivat koko yhteisöön oman perheensä sijasta. Päätökset tehtiin kerran viikossa yhteiskokouksessa, jossa äänivaltaisia olivat sekä miehet että naiset. Yhteisön puheenjohtaja sekä taloudesta, maanviljelystä, tuotannosta ja koulutuksesta vastanneet neljä virkailijaa valittiin vaalilla kerran vuodessa. Kokous hyväksyi äänestyksellä yhteisöön uusiksi jäseniksi pyrkivät, kun nämä olivat asuneet Icariassa vähintään neljä kuukautta ja maksaneet 80 dollarin jäsenmaksun. Icarian yhteisö hajosi jo muutaman vuoden kuluttua, kun enemmistö jäsenistä kyllästyi Cabet’n itsevaltaisuuteen, ja hän lähti pois vieden mukanaan uskollisimmat tukijansa.


title: Nauvoo

text: Nykyään sekä Kristuksen yhteisö että MAP-kirkko omistavat suuria osia Nauvoon kaupungista. Siellä voi tutustua esimerkiksi Joseph Smithin kotiin, hänen omistamaan Red Brick Storen kauppaan ja hotelliin, Brigham Youngin kotitaloon sekä Emma ja Joseph Smithin hautoihin. Eri mormonistisiin ryhmittymiin kuuluvat pyhiinvaeltajat ja turistit tutustuvat kaupunkiin mielellään, ja matkailu onkin kaupungin tärkein elinkeino. Kesäkuussa 2002 MAP-kirkon uudelleen rakennuttama Nauvoon temppeli vihittiin käyttöön.


title: Nauvoo

text: 1. huhtikuuta 2004 Illinoisin osavaltion edustajainhuone hyväksyi yksimielisesti päätöslauselman, jossa se tuomitsi myöhempien aikojen pyhien karkotuksen pois Nauvoosta ja Illinoisista sekä ilmoitti katuvansa osavaltion asukkaiden osaa tapahtumissa.


title: Jūkendō

text: Jūkendō () on japanilainen budolaji, jossa harjoitellaan pistintaistelua. Jūkendōssa harjoitellaan ja kilpaillaan mokujyo-nimisellä aseella (), joka on pistimellä varustetun kiväärin mallinen puinen harjoitteluväline.


title: Jūkendō

text: Jūkendōn esimuoto "jūkenjutsu" kehiteltiin systemaattiseen muotoon jo Meiji-kaudella. Tällöin sovellettiin keihästaistelun "sōjutsu" oppeja. Pistin oli käytössä Japanin Keisarillisessa armeijassa boksarikapinan, ensimmäisen Kiinan–Japanin sodan aikana 1894–1895, Venäjän–Japanin sodan aikana 1904–1905, I maailmansotaan aikana, toisen Kiinan–Japanin sodan aikana sekä II maailmansodan aikana. Pistimenkäyttötaitoa harjoiteltiin tuolloin myös johdetusti Japanin Keisarillisessa armeijassa, ja pistinhyökkäyksellä oli tärkeä asema aina II maailmansotaan asti, jolloin doktriini jäi sivuun. Jūkendō syntyi varsinaisesti jūkenjutsusta moderniksi budolajiksi Tokiossa Toyaman sotilaskoulussa. II maailmansodan jälkeen liittoutuneet kielsivät (SCAP) vuonna 1945 militaristiseksi ja kiihkoisänmaallisiksi katsomiensa bujutsu- ja budolajien harjoittelun. Jūkendō kuului näihin pannaan joutuneihin lajeihin.


title: Jūkendō

text: Äärimmäisen sotaisasta menneisyydestään huolimatta moderni jūkendō sisältää kaikki Japanin budoliiton määrittelemät henkiset, liikunnalliset ja tapakasvatushyveet. Se kuuluukin jäsenenä Japanin budoliittoon ja kuuluu täten gendai budōn kaanoniin.


title: Jūkendō

text: Liittoutuneiden kumottua budoharjoittelupannan "Zen Nihon jūkendō renmei" eli Japanin jūkendō-liitto perustettiin 1956, ja sen ensimmäiseksi presidentiksi tuli kenraali "Hitoshi Imamura". Tuolloin liitossa oli noin 280 000 harjoittelijaa. Kyseessä on siis harjoittelijamäärältään selvästi kendoa tai judoa vähälukuisempi budolaji.


title: Jūkendō

text: Jūkendō-tekniikat ovat voimakkaita pistoja ("tsuki"), joita tehdään mokujūlla. Jukendōn pistealueet ovat: sydän, vasen kylki/kainalo ja kurkku. Täyskontaktiharjoittelu kehittää zanshinia ja "jūjitsushita kisei"tä, joka tarkoittaa asentoa ja asennetta, joissa joka hetki on täynnä valppautta ja ki-energiaa.


title: Jūkendō

text: Jūkendō-vapaaharjoittelussa ja shiaissa käytetään kendo-bōgun kaltaisia suojuksia, jotka tosin eroavat kendossa käytetyistä mm. siten, että jukendōssa ainoastaan etukädessä on suojaava hansikas ("kote") ja olkapääsuojus ("kata"), ja että rintapanssarin ("dō") alla käytetään vielä erityistä topattua, nelikulmion mallista suojaa. Sen tarkoitus on suojata kylkiluita ja kainaloa täyskontaktiharjoittelussa. Jūkendōta harjoitellessä voidaan käyttää sekä hakama-housuja että kapealahkeisia judohousuja.


title: Jūkendō

text: Aloittelija lähtee ensimmäiseksi työstämään mokujū-aseen hallintaa ja rakentamaan oman kamaen hallintaansa liikuttaessa mokujūn kanssa. Tämän jälkeen tulee vuoroon peruspiston ("chokutotsu") harjoittelu ensin ilmaan ja sitten suojavarusteisiin puetun harjoitteluparin ("motodachi") kanssa.


title: Jussi Niinistö

text: Jussi Lauri Juhani Niinistö (ent. Lauri Juhani Niinistö, s. 27. lokakuuta 1970 Helsinki) on suomalainen poliitikko ja historiantutkija. Hän on ollut kansanedustaja vuodesta 2011 ja Sipilän hallituksen puolustusministeri toukokuusta 2015. Hän toimi Perussuomalaisissa 2004–2017. Vuodesta 2017 lähtien hän on toiminut Sinisessä eduskuntaryhmässä.


title: Jussi Niinistö

text: Vuosina 2011–2015 Niinistö oli eduskunnan puolustusvaliokunnan puheenjohtaja. Vuosina 2013–2017 hän oli perussuomalaisten ensimmäinen varapuheenjohtaja.


title: Jussi Niinistö

text: Koulutukseltaan Niinistö on filosofian tohtori. Vuodesta 2004 lähtien hän on ollut Suomen historian dosentti Helsingin yliopistossa ja Suomen sotahistorian dosentti Maanpuolustuskorkeakoulussa.


title: Jussi Niinistö

text: Jussi Niinistö syntyi Helsingissä vuonna 1970. Hänen vanhempansa ovat emeritusprofessori Lauri Niinistö ja lääkintöneuvos Leena Niinistö. Niinistö asui lapsuudessaan Vantaan Seutulassa, Varistossa ja Hämevaarassa ja opiskeli Seutulan, Rajatorpan ja Hämeenkylän kouluissa. Hän kirjoitti ylioppilaaksi Hämeenkylän lukiosta vuonna 1989. Vuosina 1989–1990 hän suoritti asepalveluksen Karjalan prikaatissa ja valmistui Reserviupseerikoulusta. Hänen reservin sotilasarvonsa on yliluutnantti (2014).


title: Jussi Niinistö

text: Niinistö opiskeli Helsingin yliopistossa Suomen ja Pohjoismaiden historiaa. Hän asui opiskellessaan Helsingin Tapulikaupungissa ja työskenteli 1987–1994 muun muassa varastoapulaisena, apumiehenä ja vahtimestarina. Niinistö aloitti opintonsa vuonna 1990 ja valmistui filosofian maisteriksi vuonna 1994. Hän suoritti Arkistolaitoksella arkistonhoitotutkinnon vuonna 1997.


title: Jussi Niinistö

text: "Uusi Suomi" kirjoitti vuonna 2011, että sen tietojen mukaan Niinistöllä oli 1990-luvun alussa ”tiivis suhde äärioikeistolaiseksi kuvattuun Kansallinen Kulttuuririntama -järjestöön”. Sen tavoite oli vaalia suomalaista kulttuuria ja elämäntapaa sekä vastustaa ”pakolaisten, siirtolaisten ja kaikkien suomalaisuudesta ja esi-isiemme uhrauksista piittaamattomien kansanjoukkojen ryntäystä Suomeen”. Niinistö kirjoitti järjestön "Valkoinen Rintama" -lehteen ja "Uuden Suomen" mukaan myös ”tunsi läheisesti” järjestön perustajan Jukka Mattilan. Kokoomuksen Varsinais-Suomen nuortenjärjestön puheenjohtajana 1990-luvun alussa toiminut Petri Lahesmaa muisteli vuonna 2011, että Niinistö oli Kansallisen Kulttuuririntaman hahmoja. Lahesmaan mukaan järjestö pyrki valtaamaan kokoomusnuorten järjestöjä ja sitä piti monin paikoin sulkea pois. Niinistö totesi vuonna 2011 pitäneensä järjestön toimintaa ”ihan normaalina isänmaallisena toimintana”.


title: Jussi Niinistö

text: Niinistö väitteli filosofian tohtoriksi vuonna 1998 väitöskirjalla "". Hän oli ehtinyt tavata Susitaipaleen ennen tämän kuolemaa. Väitöskirjan ohjasi dosentti Juha Siltala. Hän ehdotti, että tutkimus suuntautuisi teoreettisemmin, mutta Niinistö teki väitöskirjansa perinteisellä elämäkerrallisella ja sotahistoriallisella otteella. Niinistön mukaan ”teoretisointi” on ollut hänelle ”aina vierasta”.


title: Jussi Niinistö

text: Vuosina 1995–2004 Niinistö toimi tutkimusavustajana ja tutkijana eri projekteissa. Vuonna 2003 hän oli Kansallisarkiston tutkija. Hän on kirjoittanut teoksia Suomen uudemmasta poliittisesta ja sotahistoriasta. Niinistö pitää pääteoksinaan väitöskirjaansa, elämäkertoja Bobi Sivénistä ja Isontalon Antista sekä teosta "Heimosotien historia 1918–1922".


title: Jussi Niinistö

text: "Heimosotien historia 1918–1922" sai pääasiassa myönteisen vastaanoton esimerkiksi "Helsingin Sanomissa". Sen sijaan sosiaalidemokraattinen poliitikko ja historiantutkija Erkki Tuomioja väitti, että ”teos on tarkoitettu ensi sijassa suomettumisikeen alta vapautuneille uusnationalisteille sekä heimosotureiden jälkeläisille”, vaikka kehuikin lähde- ja tietomäärää sekä sisältöä päällisin puolin. Paljolti Niinistön teoksen pohjalta teki Greger Grönqvist tunnin pituisen dokumentin ”Tulkoon sota ja veriset vaatteet”, joka esitettiin FST5:llä huhtikuussa 2011. Niinistö myös itse esiintyi asiantuntijana dokumentissa.


title: Jussi Niinistö

text: Niinistö on kirjoittanut "Historialliseen Aikakauskirjaan". Hänet nimitettiin vuonna 2004 Helsingin yliopiston Suomen historian dosentiksi ja Maanpuolustuskorkeakoulun Suomen sotahistorian dosentiksi.


title: Jussi Niinistö

text: Niinistö oli Suomalaisuuden liiton hallituksessa vuosina 1996–2013 ja liiton toiminnanjohtaja vuosina 1999–2000 sekä 2001. Hän oli 1998–2011 Viro-säätiön hallituksessa ja P. E. Svinhufvudin Muistosäätiön hallintoneuvostossa 2003–2013. Lisäksi hän toimi Vapaussodan Invalidien Muistosäätiön perinnetyön sihteerinä 2003–2011. Sotilasperinteen Seuran tieteellisessä toimikunnassa Niinistö vaikutti vuosina 2005–2011. Vuosina 2006–2011 hän oli "Vapaussoturi"-lehden päätoimittaja. "Vapaussoturin" lisäksi Niinistö on kirjoittanut useita artikkeleita ja arvosteluita muun muassa "Suomen Sotilas" -lehteen ja "Sotilasaikakauslehteen".


title: Jussi Niinistö

text: Niinistö oli Maanpuolustustiedotuksen suunnittelukunnan jäsen 2007–2011 ja kuului tuolloin myös suunnittelukunnan työjaostoon. Hän kuului puolustusministerin asettamaan 2009–2010 toimineen asevelvollisuustyöryhmän neuvottelukuntaan. Hän oli Maanpuolustuksen Tuki ry:n valtuuskunnassa 2012–2015 ja on ollut Paasikivi-seuran valtuuskunnassa vuodesta 2014 lähtien.


title: Jussi Niinistö

text: Keväällä 2004 Niinistö lähti mukaan politiikkaan, kun hänen ystävänsä Timo Soini pyysi häntä perussuomalaisten vaalikoordinaattoriksi. Niinistö toimi perussuomalaisten vaalipäällikkönä vuoden 2004 europarlamenttivaaleissa, vuoden 2006 presidentinvaalissa, vuoden 2007 eduskuntavaaleissa, vuoden 2009 europarlamenttivaaleissa ja vuoden 2012 presidentinvaalissa. Vuosina 2004–2011 hän oli Perussuomalaisten Uudenmaan piirin piiritoimikunnan jäsenenä tai varajäsenenä.


title: Jussi Niinistö

text: Niinistö oli perussuomalaisten projektisihteeri vuonna 2004, perussuomalaisten eduskuntaryhmän eduskuntasihteeri 2004–2005 ja ryhmän pääsihteeri 2005–2011. Hän on toiminut "Perussuomalainen"-lehden vakituisena toimittajana. Niinistö on kuulunut useisiin puolueen työryhmiin ja vaikuttanut etenkin vaaliohjelmatyöryhmissä. Hän oli Suomen Perusta -säätiön hallituksen jäsen 2012–2015.


title: Jussi Niinistö

text: Perussuomalaisten kesän 2013 puoluekokouksessa Niinistö valittiin puolueen 1. varapuheenjohtajaksi. Hän voitti vastaehdokkaansa Hanna Mäntylän äänin 560–194. Hän toimi tehtävässä 10. kesäkuuta 2017 asti, jolloin Laura Huhtasaari valittiin 1. varapuheenjohtajaksi. Niinistö sai puoluekokouksessa 450 ääntä ja Huhtasaari 781. 13. kesäkuuta Niinistö yhdessä 19 muun perussuomalaisen kansanedustajan kanssa erosi perussuomalaisesta eduskuntaryhmästä ja siirtyi Uusi vaihtoehto -ryhmään. Perussuomalaisten puoluehallitus totesi kokouksessaan 16. kesäkuuta, että loikanneiden kelpoisuus toimia puolueen jäsenenä on lakannut.


title: Jussi Niinistö

text:
Kunnallisvaaleissa 2004 Niinistö oli perussuomalaisten ehdokkaana Nurmijärvellä. Hän sai 61 ääntä eikä häntä valittu valtuustoon. Vuoden 2008 kunnallisvaaleissa Niinistö valittiin Nurmijärven kunnanvaltuustoon 500 äänellä; hän oli perussuomalaisten ääniharava ja kunnan neljänneksi eniten ääniä saanut. Perussuomalaiset saivat Nurmijärvellä yhteensä 1 198 ääntä, joten Niinistön saama osuus listan äänistä oli 41 prosenttia. Niinistö oli Nurmijärven Perussuomalaisten varapuheenjohtaja 2008–2012 ja puolueen valtuustoryhmän puheenjohtaja kunnassa 2009–2014. Hän oli Suomen Kuntaliiton valtuustossa 2009–2013 perussuomalaisten valtuustoryhmän puheenjohtajana. Vuoden 2012 kunnallisvaaleissa Niinistö sai 842 ääntä ja jatkoi Nurmijärven valtuustossa. Vuosina 2013–2015 hän oli Nurmijärven Sähkön ja sen tytäryhtiön Nurmijärven Sähköverkon hallituksen jäsen sekä kuului KUUMA-johtokuntaan. Hän muutti elokuussa 2015 Helsinkiin ja jätti Nurmijärven kuntapolitiikan. Niinistö valittiin Helsingin kaupunginvaltuustoon
vuoden 2017 kuntavaaleissa.


title: Jussi Niinistö

text: Vuoden 2011 eduskuntavaaleissa Jussi Niinistö sai 4 911 ääntä ja tuli valituksi kansanedustajaksi. Niinistön vaalipäällikkönä toimi hänen veljensä Jaakko Niinistö.


title: Jussi Niinistö

text: Niinistö toimi 2011–2015 puolustusvaliokunnan puheenjohtajana ja Eduskunnan kirjaston hallituksen puheenjohtajana sekä oli jäsenenä Naton parlamentaarisen yleiskokouksen Suomen valtuuskunnassa ja Kansainvälisten asiain foorumissa. Toukokuusta 2011 lokakuuhun 2012 hän oli suuren valiokunnan varajäsen ja siitä eteenpäin huhtikuuhun 2015 ulkoasiainvaliokunnan varajäsen. Lisäksi Niinistö oli perussuomalaisten eduskuntaryhmän varapuheenjohtaja huhtikuusta kesäkuuhun 2011 ja on ollut eduskuntaryhmän työvaliokunnan jäsen vuodesta 2011 lähtien. Hän seurasi puolustusvoimauudistusta parlamentaarisen kontaktiryhmän jäsenenä 2011–2012 ja toimi siinä 2012–2013 turvallisuus- ja puolustuspoliittiseen selontekoon liittyen. Vuosina 2013–2014 hän oli parlamentaarisessa puolustusselvitysryhmässä.


title: Jussi Niinistö

text: Niinistö totesi Yleisradion haastattelussa huhtikuussa 2011, että jos jokin varuskunta olisi pakko lakkauttaa, niin se olisi Dragsvikin varuskunta, koska sille on hänen mukaansa vain kielipoliittiset perusteet, ei sotilas- eikä aluepoliittisia perusteita. Se voitaisiin Niinistön mielestä helposti yhdistää Upinniemen varuskuntaan. RKP:n ehdokkaana aiemmin ollut Ulkopoliittisen instituutin tutkija Charly Salonius-Pasternak syytti Helsingin Sanomien yleisönosastolla Niinistöä maanpuolustuksen heikentämisestä kielipoliittisista syistä. Salonius-Pasternakin mukaan Dragsvikin varuskunnan olemassaololle on sotilaalliset perusteet. Niinistön mielestä RKP oli se, joka perusteli asiaa kielipolitiikalla ja yritti nyt sysätä kielipoliittiset perusteet hänelle. Hän totesi "Uuden Suomen" haastattelussa, että varuskuntia ei tule lakkauttaa kielipoliittisista syistä, mutta että Dragsvik ”on ollut lakkautuslistalla jo pitkään”, mutta että se ”on säilytetty lähinnä kielipoliittisista syistä”.


title: Jussi Niinistö

text: Niinistö ehdotti blogissaan kesäkuussa 2011, että Suomeen voisi perustaa kodinturvajoukkoja muiden Pohjoismaiden ja Viron tapaan.


title: Jussi Niinistö

text: Eduskuntavaaleissa 2015 Niinistö sai 11 767 ääntä ja tuli valituksi kansanedustajaksi. Toukokuussa 2015 hän toimi hallintovaliokunnan varapuheenjohtaja ja suuren valiokunnan varajäsenenä.


title: Jussi Niinistö

text: Kesäkuussa 2017 Niinistö yhdessä 19 muun perussuomalaisen kansanedustajan kanssa erosi perussuomalaisesta eduskuntaryhmästä ja siirtyi Uusi vaihtoehto -ryhmään. Elokuussa 2017 ryhmä muutti nimekseen Sininen eduskuntaryhmä.


title: Jussi Niinistö

text: Sipilän hallitus nimitettiin 29. toukokuuta 2015 ja Niinistöstä tuli sen puolustusministeri.


title: Jussi Niinistö

text: Syyskuussa 2015 Niinistö nimitti puolustusministeriön kansliapäällikön viisivuotiseen tehtävään Jukka Juustin. Edellisenä viisivuotiskautena päällikkönä toiminut Arto Räty haki toiselle kaudelle, mutta Niinistö totesi Juustin pätevämmäksi. Päätös herätti vastustusta kokoomuksessa, jonka Alexander Stubb pyysi esityksen pöydälle valtioneuvoston istunnossa. Juusti aloitti tehtävässä vuoden 2016 alussa.


title: Jussi Niinistö

text: Niinistö luonnehtii olevansa näkemyksiltään ”enemmän vasemmalla kuin oikealla”, mutta ”maanpuolustuksessa voi sanoa, että olen oikealla”. Hän vastustaa pakkoruotsia ja kannattaa Karjalan palauttamista. 1990-luvulla oli Niinistön mielestä mahdollisuus saada Karjala takaisin ja se olisi pitänyt käyttää. Nykyisessä poliittisessa tilanteessa se on hänen mielestään mahdotonta, mutta luovutettu Karjala ei ”unohdu kansakunnan muistista” ja se voidaan saada takaisin ”aikana, jolloin me emme ole enää elossa”.


title: Jussi Niinistö

text:
Niinistöllä on ensimmäisestä avioliitostaan 1993–2014 kolme lasta. Kesäkuussa 2015 hän avioitui toimittaja Leena Sharman kanssa.
Niinistölle myönnettyjä kunnianosoituksia:Niinistön kirjallinen tuotanto:


title: Grana Padano

text: Grana Padano on italialainen, raakamaidosta valmistettu puolirasvainen, kova juusto. Grana Padanoa on valmistettu Pojoen laaksossa 1100-luvulta alkaen.


title: Grana Padano

text: Grana Padanon paino on 24–40 kilogrammaa, ja sen läpimitta on 35–45 senttimetriä. Juusto kypsyy 12–24 kuukauden ajan. Väriltään Grana Padano on valkeaa tai oljenkeltaista.


title: Grana Padano

text: Ominaisuuksiltaan Grana Padano muistuttaa parmesaania ("Parmigiano Reggiano"), johon se myös usein harhaanjohtavasti sekoitetaan. Grana Padano on kuitenkin halvempaa ja miedompaa kuin parmesaani.


title: Grana Padano

text: Grana Padanon maku on mieto, hiukan hapokas ja aromaattinen. Sen rasvapitoisuus on 32 % kuiva-aineesta. Se sopii nautittavaksi siivutettuna tai kypsänä raastettavaksi. Viiniksi sen kanssa sopii punaviini.


title: Grana Padano

text: Vuoden 2017 lopulla eläintensuojelujärjestö "Compassion in World Farming" julkaisi videomateriaalia, joka paljasti, että Grana Padanon ja parmesaanin tuotannossa käytettyjä lypsylehmiä kohdellaan erittäin huonosti. Lehmät olivat nälkiintyneitä, vammautuneita, ylirasitettuja ja ne elivät saastaisissa oloissa. Eläinsuojelijat vaativat juustojen tuottajilta parannuksia eläinten oloihin. Parmigiano Reggianon alueen maataloustuottajien järjestö valmistelee lehmien olosuhteita valvovaa sertifiointijärjestelmää.


title: Janne Lindberg

text: Janne Lindberg (s. 24. toukokuuta 1966 Kuusankoski) on suomalainen jalkapallovalmentaja ja entinen jalkapalloilija. Hän valmentaa Kakkosessa pelaavaa Susia.


title: Janne Lindberg

text: Pelaajauraltaan Lindberg tunnetaan Myllykosken Pallon monivuotisena kapteenina. Hän oli kovaotteinen puolustava keskikenttäpelaaja ja joukkueensa henkinen johtaja. MyPan lisäksi hän pelasi muun muassa Skotlannissa ja Saksassa sekä Suomen maajoukkueessa.


title: Janne Lindberg

text: Puolustavana keskikenttäpelaajana pelannut Lindberg on synnyinkuntansa Kuusankosken paikallisseuran Kuusankosken Kumun kasvatti. Hän debytoi Kumun tuolloin II divisioonassa pelanneessa edustusjoukkueessa kaudella 1984, jolloin se tunnettiin Voikkaan Pallo-Peikkojen kanssa tehdyn yhteistyön myötä nimellä Kumu-Peikot. Kauden 1985 Lindberg pelasi samalla sarjatasolla naapurikaupunki Kouvolan Susissa. Hän palasi Kumuun kaudeksi 1986 ja oli vuosina 1988–1989 nostamassa joukkuetta II divisioonasta kaudella 1990 toimintansa aloittaneeseen uuteen pääsarjaan Veikkausliigaan. Ensimmäisen liigaottelunsa Lindberg pelasi Kumun riveissä Turun Palloseuraa vastaan 29. huhtikuuta 1990. Kausi jäi Kumun ainoaksi liigassa.


title: Janne Lindberg

text: Kaudeksi 1991 Lindberg siirtyi Valkeakosken Hakaan, jossa vuoden pelattuaan hän palasi Kymenlaaksoon ja liittyi juuri liigaan nousseeseen Myllykosken Palloon. MyPassa Lindberg löi itsensä läpi Suomen maajoukkueeseen, jossa hän pelasi ensimmäisen A-maaottelunsa vuonna 1993. Vuonna 1994 Lindberg ja joukkuetoverinsa Marko Rajamäki siirtyivät skotlantilaiseen Greenock Mortoniin, jossa hän pelasi kolmen kauden aikana 75 ottelua Skotlannin toiseksi ja kolmanneksi korkeimmilla sarjatasoilla. Vuonna 1997 hän teki sopimuksen Saksan kolmanneksi korkeimmalla sarjatasolla pelanneen Saarbrückenin kanssa, jossa hän vietti yhden kauden ennen paluutaan Myllykoskelle. Hän toimi MyPan kapteenina ja pelasi joukkueessa uransa loppuun, vuoteen 2003 asti.


title: Janne Lindberg

text: Lindberg pelasi Suomen pääsarjatasolla 249 ottelua, joissa hän teki 21 maalia. Hän saavutti kolme SM-hopeaa, neljä SM-pronssia ja yhden Suomen cupin voiton. Hänet palkittiin suomalaisen jalkapalloilun eteen tekemästään työstä Captain’s Ball -kiertopalkinnolla vuonna 2003 ja nimettiin Veikkausliigan legendaksi vuonna 2007. Maajoukkueessa Lindberg pelasi 34 maaottelua ja teki yhden maalin vuosina 1993–1996.


title: Janne Lindberg

text: Lindberg on suorittanut Valmentajan erikoisammattitutkinnon ja Jalkapallovalmentajatutkinnon. Valmentajauransa hän aloitti Myllykosken Pallossa Ilkka Mäkelän apulaisvalmentajana vuosina 2004–2005, ja vuosina 2006–2007 hän toimi Kolmosessa Voikkaan Potkupallokerhon päävalmentajana. Hän on toiminut myös Kumu JT:n valmennuspäällikkönä. Mäkelän apulaisena Lindberg oli voittamassa Suomen cupia vuonna 2004 ja pelaajauralla saavuttamatta jäänyttä Suomen-mestaruutta vuonna 2005. Liigajoukkueen päävalmentajaksi hän nousi ensimmäistä kertaa kesäkuussa 2007, kun hän korvasi potkut saaneen Jari Pyykölän Vaasan Palloseuran valmentajana.


title: Janne Lindberg

text: Kaudeksi 2008 Lindberg palasi MyPaan Janne Hyppösen apulaisvalmentajaksi. Hyppösen saatua potkut MyPan peräsimestä syyskuussa 2008 Lindberg siirtyi seuran päävalmentajaksi, jossa tehtävässä hän toimi kauden 2010 loppuun asti. Joukkue sijoittui Lindbergin johdolla Veikkausliigan yhdeksänneksi kausilla 2009 ja 2010.


title: Janne Lindberg

text: Myllykoskelta Lindberg jatkoi ydin-Kouvolaan Susien päävalmentajaksi. Sudet sai kaudeksi 2011 FC Kuusankosken paikan Kakkosesta, mutta putosi kauden päätteeksi takaisin Kolmoseen. Kaudeksi 2013 joukkue nousi Lindbergin johdolla jälleen Kakkoseen.


title: Janne Lindberg

text: Pelaajana


title: Janne Lindberg

text: Valmentajana


title: New Weird America

text: New Weird America -nimikkeellä kutsutaan 2000-luvulla Yhdysvalloissa alkunsa saanutta psykedeelisen folkmusiikin aaltoa. Englantilaisen Wire-musiikkilehden toimittajan David Keenanin väitetään keksineen termin Wire-lehden elokuun 2003 numerossa. Kyseessä on sanaleikki kirjailija Greil Marcusin "Old Weird America" -käsitteestä, jolla hän kytki Bob Dylanin ja muut toisen maailmansodan jälkeiset folk-artistit aiempaan yhdysvaltalaiseen folk-traditioon.


title: New Weird America

text: New Weird America -suuntaus on saanut vaikutteita etenkin 1960- ja 1970-lukujen psykedeelisistä folk-yhtyeistä, mutta musiikkityylissä voi kuulla vaikutteita hyvinkin erilaisista tyyleistä kuten heavy metalista, free jazzista ja elektronisesta musiikista. Toinen suuri vaikuttaja New Weird America -artisteille ovat olleet Roky Ericksonin kaltaiset soittotaidoiltaan kokemattomat ja yhteiskunnasta vieraantuneet artistit. Joitain New Weird America -artisteja onkin kritisoitu mielenterveysongelmien käyttämisestä kuvastona julkisen kuvan luonnissa.


title: New Weird America

text: New Weird America on lehdistön luoma käsite, ja monet tyylilajin alle yhdistetyistä artisteista eivät koe olevansa osa uutta yhtenäistä liikettä.


title: Yleistynyt toinen

text: Yleistynyt toinen () on yhteiskuntatieteellinen käsite, joka liittyy sosiaalisen identiteetin luomiseen. Käsitteen takana on ajatus, että yhteiskunnalliset toimijat määrittävät minäkuvansa suhteessa muihin. Muita on mahdotonta käsitellä kognitiivisesti sellaisenaan, vaan apuun tarvitaan yleistyksiä, joiden pohjalta voidaan suunnata omia odotuksia. Sosiaalisen toimijan kuvitellessa muiden odotuksia itseään kohtaan hän hyödyntää yleistyneen toisen mielikuvaa. Kyseessä on siis eräänlainen moninkertainen kuvitteluprosessi, jossa toimija kuvittelee, mitä muut hänestä kuvittelevat. Yleistyneen toisen käsitettä käytetään ennen kaikkea sosiaalipsykologiassa, jonka piirissä se kytketään usein symboliseen interaktionismiin.


title: Yleistynyt toinen

text: George Herbert Meadin mukaan ihmiset ovat yleistyneen toisen kautta yhteydessä yhteiskuntaan. Yleistyneen toisen mielikuva toimii siis välittäjänä yksilöiden yksityisen maailman ja julkisen yhteiskunnallisen todellisuuden välillä. Meadin mielestä leikit ja roolipelit ovat tärkeitä lapsen kehitykselle, jotta tämä oppii näkemään itsensä toisten ihmisten kautta ja ymmärtämään muiden aikeita ja odotuksia paremmin. Tätä kautta hän kykenee muodostamaan itselleen yleistetyn toisen ja terveen minäkuvan.


title: Growing Up in Public

text: Growing Up in Public on Lou Reedin vuonna 1980 julkaistu albumi. Albumin on julkaissut CD:nä vuonna 1992 BMG Music ja vuonna 2000 Buddha Records.


title: Miinanraivaaja DR-5

text: Miinanraivaaja DR-5 oli alun perin Yhdysvalloissa Normandian maihinnousua varten rakennettu ST-luokan hinaaja "ST-481". Tyyppi oli niin merikelpoinen, että lisäpolttoainesäiliöin varustettuna se voitiin ajaa omin konein Yhdysvalloista Englantiin. Kuitenkin aluksia upposi monta tässä siirrossa.


title: Miinanraivaaja DR-5

text: "ST-481" tilattiin osana 718 hinaajan hankintaa J. K. Welding Companyltä Brooklynistä New Yorkista. Se valmistui 1944.


title: Miinanraivaaja DR-5

text: Alustyyppi oli 150 tonnin uppoamainen, 21 metriä pitkä, 6,2 metriä leveä ja syväys 2,6 metriä. Koneena oli 400 hevosvoiman Atlas Imperial -diesel suoralla kytkimellä. Alustyypin erikoisuus oli se, ettei siinä ollut alennusvaihteita eikä edes peruutusta, vaan peruutusta varten kone piti sammuttaa ja käynnistää uudelleen päinvastaiseen suuntaan.


title: Miinanraivaaja DR-5

text: Kansanhuoltoministeriö osti 12. kesäkuuta 1946 Yhdysvaltain asevoimien selvittelyelimeltä kahdeksantoista ST-luokan hinaajaa sodanjälkeiseen miinanraivaukseen. Suomen merivoimat vuokrasi aluksen 25. syyskuuta 1946 ja se liitettiin raivauslaivastoon 1947. Raivauksen päätyttyä alus palautettiin 5. lokakuuta 1948 ja se myytiin Helsingin satamalaitokselle ja se sai uuden nimen "Nalle". Nimi muutettiin vuonna 1958 "Merikariksi".


title: Miinanraivaaja DR-5

text: Alus upposi Helsingin satamassa vuonna 1963 törmättyään yhteen proomun kanssa. Onnettomuudessa ei menetetty henkiä. Nosto pohjasta kesti noin viikon ja alus korjattiin Hietalahden telakalla. Alus myytiin romutettavaksi vuonna 1974.


title: Islington

text: Islington ("London Borough of Islington") on yksi Lontoon 32:sta hallintoalueesta ja sijaitsee Lontoon keskustan pohjoispuolella. Vuoden 2011 asukasluku alueella oli noin 206 000. Alueelle kulkevat Lontoon metron linjat Northern Line, Victoria Line sekä Piccadilly Line.


title: Islington

text: Alueella on asunut julkisuuden henkilöitä, kuten Tony Blair, George Orwell, Nick Hornby, Douglas Adams, Boris Johnson ja paremmin Johnny Rottenina tunnettu John Lydon.


title: Islington

text: Islington on jalkapalloseura Arsenalin kotipaikka. Alueella sijaitsevat seuran entinen kotistadion Highbury ja nykyinen Emirates Stadium.


title: Salli mun nauraa

text: Salli mun nauraa on suomalainen vuonna 1993 valmistunut sketsisarja. Sarjaan valmistui 12 jaksoa, ja se esitettiin MTV3-kanavalla loka-joulukuussa 1993. Sarjan näyttelijät ovat Pirkka-Pekka Petelius ja Mikko Kivinen. Sarja oli saman näyttelijäkaksikon jatkoa kevättalvella 1993 esitetylle sketsisarjalle "Viihdeohjelma Tukholma".


title: Pariisi–Nizza-ajo

text: Pariisi–Nizza-ajo on etapeittain ajettava vuotuinen polkupyöräkilpailu Ranskassa sijaitsevien Pariisin ja Nizzan kaupunkien välillä. Kilpailua nimitetään tuttavallisesti "Course au Soleil'ksi", sillä se on matka perinteisesti kohden auringonpaistetta. Kilpailu on pyöräilyvuoden kansainvälinen avajaiskilpailu.


title: Pariisi–Nizza-ajo

text: Pariisi–Nizza-kilpailu perustettiin vuonna 1933, ja sen perustaja oli "Le Petit Journal" -sanomalehden johtaja Albert Lejeune. Lähtölaukaus ensimmäiseen kilpailuun ammuttiin 4. maaliskuuta 1933 kello 5 aamulla Pariisin 13. kaupunginosassa sijaitsevalta Place d'Italielta. Kilpailu toteutui joka vuosi aina vuoteen 1938 saakka, jolloin kilpailujen järjestämisessä seurasi sodan aiheuttama katkos. Kilpailut alkoivat uudelleen vasta vuonna 1951 (lukuun ottamatta vuonna 1948 ajettua erikoistapausta) nimellä "Paris–Côte-d'Azur". Vuonna 1954 kilpailut ajettiin jälleen vanhalla nimellään. Vuonna 1959 kilpailu ajettiin matkalla Pariisi–Nizza–Rooma, jolloin ajomatka oli kaikkien aikojen pisin eli 1 954,8 kilometriä.


title: Pariisi–Nizza-ajo

text: Vuonna 1966 kilpailu oli kahden ranskalaisen, Raymond Poulidorin ja Jacques Anquetilin keskinäistä kisaa, ja tämä jakoi ranskalaiset kahteen jyrkästi erilaiseen mielipiteeseen.


title: Pariisi–Nizza-ajo

text: Vuonna 1969 maalipaikka siirrettiin Col d'Èzen korkealle mäelle. Nykyisin maalialue sijaitsee Nizzan kaupungissa ja sen kuuluisalla rantakadulla Promenade des Anglais'lla.


title: Pariisi–Nizza-ajo

text: Vuonna 1988 irlantilainen Seán Kelly voitti ennätyksellisen seitsemännen peräkkäisen kerran kilpailun ja pitää yhtä hallussaan voittojen määrän ennätystä.


title: Pariisi–Nizza-ajo

text: Vuonna 2000 entinen kilpapyöräilijä Laurent Fignon nousi kisan järjestäjäksi, mutta vuonna 2002 hän jätti tehtävänsä Pariisi–Nizza-kilpailuorganisaatiossa ja siirtyi Tour de France -kilpailuorganisaation palvelukseen.


title: Pariisi–Nizza-ajo

text: Katso erillisartikkelit:


title: Pariisi–Nizza-ajo

text: Pariisi–Nizza-kilpailun historia on myös osa urheilun dopinghistoriaa. Kilpailuissa on paljastunut useita dopingtapauksia:


title: Miinanraivaaja DR-13

text: Miinanraivaaja DR-13 oli alun perin Yhdysvalloissa Normandian maihinnousua varten rakennettu hinaaja "ST-79".


title: Miinanraivaaja DR-13

text: Army Ocean Tugs (LT, ST) tyyppi oli niin merikelpoinen, että lisäpolttoainesäiliöin varustettuna se voitiin ajaa omin konein Yhdysvalloista Englantiin. Kuitenkin aluksia upposi monta tässä siirrossa.


title: Miinanraivaaja DR-13

text: "ST-79" tilattiin J. K. Welding Companyltä Brooklynistä New Yorkista. Se valmistui 1943.


title: Miinanraivaaja DR-13

text: Kansanhuoltoministeriö osti 12. kesäkuuta 1946 Yhdysvaltain asevoimien selvittelyelimeltä kahdeksantoista ST-luokan hinaajaa sodanjälkeiseen miinanraivaukseen. Aluksen matka Suomeen alkoi 28. heinäkuuta Schiedamin Wilhelminahavenista. Se saapui 8. elokuuta Hankoon.


title: Miinanraivaaja DR-13

text: Operaation alustarpeen vähetessä vuonna 1950 "DR-13" myytiin F W Hollmingille. Seuraavana vuonna aluksen osti satamajäänmurtajakseen Haminan kaupunki ja alus sai uuden nimen Merikarhu. Alus saapui Haminaan 15. tammikuuta 1952. 30. elokuuta 1964 sattuneen vakavan läheltä piti -tilanteen jälkeen aluksen vakavuutta parannettiin.


title: Miinanraivaaja DR-13

text: Aluksen palvelu hinaajana loppui vuonna 1990, jolloin se siirrettiin Tervasaareen museolaivaksi. Se on hyväksytty Museoviraston Perinnelaivarekisteriin.


title: Miinanraivaaja DR-13

text: Alustyyppi oli 150 tonnin uppoamainen, 21 metriä pitkä, 6,2 metriä leveä ja syväys 2,6 metriä. Pääkone on 6 syl. 400 HP, 300 RPM Atlas Imperial Diesel (model:6HM2124) suoralla kytkimellä; alustyypin erikoisuus oli se, ettei siinä ollut alennusvaihteita eikä edes peruutusta, vaan peruutusta varten kone piti sammuttaa ja käynnistää uudelleen päinvastaiseen suuntaan.


title: Ottobrunn

text: Ottobrunn on kunta Münchenin piirissä Ylä-Baijerissa. Kaupungin asukasluku oli 21 295 vuoden 2015 lopussa.


title: Ottobrunn

text: Tuleva Kreikan kuningas Otto von Wittelsbach kulki 1832 paikkakunnan halki ja siellä on hänelle omistettu museo. Kunnan kulttuurikeskus on nimetty saksalais-italialaisen säveltäjä Ermanno Wolf-Ferrarin mukaan, joka asui paikkakunnalla 1915–1931.


title: Ottobrunn

text: Myös eurooppalainen ilmailu- ja avaruusteknologian yritys EADS pitää Saksan pääkonttoriaan Ottobrunnissa, vaikka suurin osa sen alueesta kuuluukin Taufkirchenin naapurikuntaan.


title: Ottobrunn

text: Münchenin S-Bahn pysähtyy Ottobrunnissa ja kulkee kaupunkiin 20 minuutin välein.


title: Miinanraivaaja DR-4

text:
Miinanraivaaja DR-4 (aiemmin "ST-89") oli alun perin Yhdysvalloissa Normandian maihinnousua varten rakennettu hinaaja.
Alustyyppi oli 150 tonnin uppoamainen, 21 metriä pitkä, 6,2 metriä leveä ja syväys 2,6 metriä. Koneena oli 400 hevosvoiman Atlas Imperial -diesel suoralla kytkimellä; alustyypin erikoisuus oli se, ettei siinä ollut alennusvaihteita eikä edes peruutusta, vaan peruutusta varten kone piti sammuttaa ja käynnistää uudelleen päinvastaiseen suuntaan.


title: Miinanraivaaja DR-4

text: Aluksia ostettiin Suomeen kaikkiaan 18 kpl sodanjälkeistä miinanraivausoperaatiota varten. "DR-4" palveli koko operaation ajan, ja sen päätyttyä alus myytiin Rauma-Repola Oy:lle hinaajaksi ja se sai uuden nimen Rauma II.


title: Miinanraivaaja DR-4

text: Aluksen historiaan liittyy kohtalokas onnettomuus Rauman satamassa 8. joulukuuta 1964, kun armeijan kuljetusvene "K-8" törmäsi räntätuiskussa yhteen hinaajan kanssa. Armeijan vene oli matkalla Kuuskajaskarin linnakkeelle, jossa piti olla perinteiset alokastanssijaiset, ja sen matkustajina oli 38 nuorta naista; näistä 25 ja koko kolmehenkinen miehistö hukkui veneen upotessa. Hinaajan päällikkö vapautettiin oikeudessa vastuusta, koska syyllinen onnettomuuteen todettiin vastaansanomattomasti olleen armeijan veneen kuljettaja.


title: Miinanraivaaja DR-4

text: Rauma II vaihtoi omistajaa kaikkiaan kuusi kertaa; viimeksi sen omisti Rederi Alfons Håkans Ab; aluksen nimi oli tuolloin Fakir.


title: Miinanraivaaja DR-4

text: Alus romutettiin Naantalissa vuonna 1984.


title: Heiligendamm

text: Heiligendamm on kaupunginosa Bad Doberanin kaupungissa Saksassa Itämeren etelärannalla lähellä Rostockia Mecklenburg-Vorpommernin osavaltiossa.


title: Heiligendamm

text: Heiligendamm on Saksan vanhin Itämeren rannikon kylpyläpaikka; se rakennettiin ylimystön elegantiksi tapaamis- ja lomailupaikaksi. Ensimmäinen arvovieras oli Mecklenburg-Schwerinin herttua Friedrich Franz I, joka valitsi Doberanin kesäasunnokseen 1793, jonka jälkeen paikasta tuli muodikas lomailupaikka. Saksan vanhimmalla hevosradalla järjestettiin ensimmäiset kilpailut 1822.


title: Heiligendamm

text: Heiligendamm oli aateliston lomailupaikka aina 1930-luvulle asti, toisen maailmansodan jälkeen rakennuksia käytettiin parantoloina. Myöhemmin paikkakunnalla on järjestetty arvovieraiden vastaanottoja. Yhdysvaltain presidentti George W. Bush vieraili siellä heinäkuussa 2006 ja kesäkuussa 2007 paikkakunnalla järjestettiin G8-maiden kokous. G8-kokousta varten koko paikkakunta ympäröitiin 2,5 metriä korkealla 13 km:n pituisella piikkilanka-aidalla.


title: Heiligendamm

text: Heiligendammissa on kapearaiteinen rautatie "Molli", jolla kuljetaan höyryveturin vetämillä junilla.


title: Messier 65

text: Messier 65 (M65, NGC 3623) on Leijonan tähdistössä sijaitseva kierteisgalaksi, jonka Charles Messier löysi ja luetteloi vuonna 1780. Se sijaitsee noin 50 miljoonan valovuoden päässä Maasta ja on noin 140 000 valovuoden levyinen. Galaksin ikä on noin 13.2 miljardia vuotta.


title: Messier 65

text: M65:n suhteellinen kirkkaus on +9,3, joten sen havaitsemiseen tarvitaan kaukoputki. Galaksi näkyy tänne lähes suoraan sivusta. Se on yksi Leijonan kolmikon galakseista yhdessä M66:n ja NGC 3628:n kanssa.


title: Punaisten lyhtyjen alue

text: Punaisten lyhtyjen alue on useissa kaupungeissa alue, jonne prostituutio ja muu sen kaltainen seksityöläisyys on keskittynyt. Nimitys juontaa juurensa ilotalojen tavasta ilmoittaa seksiliiketoiminnan harjoittamisesta punaisella lyhdyllä ikkunassaan. Ensimmäisen kerran nimitystä käytettiin tiettävästi Yhdysvalloissa vuoden 1890 tietämillä. Tunnetuimpia punaisten lyhtyjen alueita ovat Pigalle Pariisissa, Reeperbahn Hampurissa, De Wallen Amsterdamissa ja Pat Pong Bangkokissa, jossa seksinmyyntiä on nykyään vähennetty.


title: Taisto Huuskonen

text: Taisto Huuskonen (4. marraskuuta 1925 Tampere – 28. marraskuuta 1990 Mouhijärvi) oli suomalainen kirjailija, joka asui 26 vuotta elämästään Neuvostoliitossa ja toimi myös siellä kirjailijana.


title: Taisto Huuskonen

text: Nokialta kotoisin oleva Huuskonen osallistui sotiin, ja sodan jälkeen hän oli mukana SKDL:n toiminnassa. Tyytymättömänä silloisen Suomen oloihin hän loikkasi vaimonsa Ennin kanssa Suomesta Neuvostoliittoon 1949. Ensimmäisellä kerralla he eksyivät takaisin Suomen puolelle, mutta toisella kerralla he onnistuivat pääsemään rajan yli. Neuvostoliitossa Huuskosia pidettiin kuitenkin vakoilijoina, ja he joutuivat viettämään vajaat kaksi vuotta työleireillä Uralin tällä puolen..


title: Taisto Huuskonen

text:
Vapauduttuaan leiriltä Huuskonen vaimoineen oleskeli ensin sisä-Venäjällä, mutta onnistui
sitten muuttamaan Petroskoihin Karjalais-suomalaisessa SNT:ssa. Siellä Huuskonen työskenteli ensin metalliteollisuudessa ja sitten toimittajana. Hän alkoi myös kirjoittaa kirjoja, ja julkaistuaan hyvän vastaanoton saaneen sotakirjansa "Teräsmyrsky Kannaksella" (1970) hän pääsi myös Karjalan Kirjailijaliiton jäseneksi.


title: Taisto Huuskonen

text: Vuonna 1975 Huuskoset palasivat Suomeen ja eri vaiheiden jälkeen asettuivat lopulta asumaan Mouhijärvelle.


title: Taisto Huuskonen

text: Vuonna 1979 Huuskonen julkaisi elämänvaiheistaan teoksen "Laps Suomen", joka herätti suurta huomiota ja väittelyä, sillä siinä kuvattiin todenmukaisesti Neuvostoliiton oloja ja elämää siellä. Kirjasta tehtiin myös samanniminen näytelmä 1990.


title: Taisto Huuskonen

text: Huuskonen julkaisi tämän jälkeen myös muitakin kirjoja ("Ennin tarina", sotakirjat "Jermut" ja "Jermut jatkosodassa"), mutta ne eivät enää herättäneet niin suurta huomiota.


title: Australian Grand Prix 2007

text: Australian Grand Prix 2007 (virallisesti 2007 Formula 1 ING Australian Grand Prix) oli Formula 1 -kauden 2007 ensimmäinen osakilpailu, joka ajettiin 18. maaliskuuta Albert Parkin radalla Melbournessa Australiassa.


title: Australian Grand Prix 2007

text: Ennen perjantain vapaita harjoituksia Melbournessa satoi vettä ja rata oli harjoitusten alettua vielä märkä, minkä vuoksi aikaerot muodostuivat suuriksi. Harjoitusten nopein, Fernando Alonso ajoi lähes 1,5 sekuntia nopeamman kierrosajan kuin harjoitusten toiseksi nopein, Felipe Massa. Jotkut kuljettajat eivät ajaneet lainkaan nopeita kierroksia. Muun muassa Kimi Räikkönen jäi Alonsosta yli 10 sekuntia ja harjoitusten hitain, Jarno Trulli lähes 15 sekuntia.


title: Australian Grand Prix 2007

text: Toisissa vapaissa harjoituksissa rata oli jo kuivunut. Ferrari-kuljettajat Massa ja Räikkönen jatkoivat siitä, mihin talvitesteissä olivat jääneet ajamalla perjantain jälkimmäisissä harjoituksissa kärkiajat. Edellisten testien ykkönen, Alonso, oli seitsemäs. Tulokaskuljettaja Kovalaisella oli testeissä ongelmia. Hänen autoaan säädettiin pitkään varikolla ja kun hän lopulta pääsi radalle, kierrokset jäivät kymmeneen (kärkimiehillä n. 30 kpl) ja lopulta testiurakka päättyi auton tekniseen vikaan. Lisäksi Rubens Barrichello ja Vitantonio Liuzzi pyörähtivät. Barrichellon pyörähdys lopetti hänen ajourakkansa auton osuttua kevyesti reunavalliin.


title: Australian Grand Prix 2007

text: Lauantaiaamuna rata kuivui ennen harjoitusten alkua. Räikkönen oli joukon nopein 0,39 sekunnin erolla ennen Giancarlo Fisichellaa. Kovalaisen autoa säädettiin eilisen tapaan varikolla pitkään ennen kuin hän pääsi radalle. Lopulta Kovalainen pääsi ajamaan sen verran kierroksia, että oli joukon kahdeksanneksi nopein, kun edellisissä harjoituksissa hän oli vasta 18. Nico Rosberg ehti ajaa harjoituksissa vain viisi kierrosta ennen kuin auto hyytyi radan varteen. Muista kuljettajista Massa oli viides ja Alonso seitsemäs. Testien suurin yllättäjä oli Super Agurin, viime kauden jumbotallin, kuljettaja Anthony Davidson, joka oli harjoituksissa peräti neljäs.


title: Australian Grand Prix 2007

text: Aika-ajoissa nähtiin yllätyksiä. Paalupaikalle tosin ajoi Räikkönen, kakkoseksi Alonso ja kolmanneksi hyvää vauhtia talvitesteissä esittänyt Nick Heidfeld. Massa putosi kolmannelta aika-ajo-osuudelta kun hänen matkansa päättyi toisella ajojaksolla vaihdelaatikko-ongelmiin, ennen kuin hän ehti ajaa yhtäkään nopeaa kierrosta. Täysin yllättäen myös molemmat Super Agurit olivat nopeampia kuin sen ns. ykköstalli Honda. Tallin toinen kuljettaja Takuma Satō pääsi peräti viimeisellekin aika-ajojaksolle kilpailemaan ollen lopulta kymmenes. Tallikaveri Davidson oli 11. Paras Honda-kuljettaja oli Jenson Button, joka jäi sijalle 14. Jo ensimmäisen aika-ajon jälkeen jatkosta putosivat muun muassa David Coulthard sekä Rubens Barrichello. Paalupaikkansa myötä Räikkösestä tuli ensimmäinen kuljettaja sitten Juan Manuel Fangion vuonna 1956, joka on pystynyt ajamaan heti ensimmäisessä Ferrari-kilpailussaan paalupaikalle.


title: Australian Grand Prix 2007

text: Ennen kilpailua Massalle tehtiin moottorinvaihto, mikä pudotti hänet joukon hännille. Kun kilpailu käynnistyi, avausmutkasta päästiin hieman yllättäen ilman keskeytykseen johtaneita kolareita. Paalulta lähtenyt Räikkönen piti sijansa, mutta kakkosruudusta lähtenyt Alonso putosi neljänneksi Hamiltonin ja Heidfeldin taakse. Kovalainen nousi 13. ruudusta kaksi sijaa ja takaa lähtenyt Massa sijalle 18. Pahin putoaja lähdössä oli Anthony Davidson, joka putosi ruudusta 11 ruutuun 21. Davidson osui lähdössä Adrian Sutilin kanssa. Kärjessä ollut Räikkönen alkoi takoa kärjessä heti erittäin kovia kierrosaikoja. Kolmen kierroksen jälkeen toisena olleeseen Heidfeldiin oli eroa 2,1 sekuntia ja 11. kierroksen jälkeen jo 9,1 sekuntia.


title: Australian Grand Prix 2007

text: Uuden säännön mukaan kuljettajien tulee tällä kaudella käyttää kisan aikana molempia rengasseoksia, pehmeämpää ja kovempaa. Erityisesti kovemmalla seoksella ajettaessa monilla oli ajoittain pito-ongelmia ja lähes kaikki kuljettajat ajoivat kilpailun aikana jossain kohdassa mutkan leveäksi. Kierroksella 11 Christijan Albers ajoi rajusti suoraan kylki edellä reunavalliin ja joutui keskeyttämään.


title: Australian Grand Prix 2007

text: Varikkokäynnit alkoivat kierroksella 14. Ensimmäisenä varikolle tuli pehmeillä renkailla aloittanut ja lähdössä toiseksi noussut Heidfeld palaten radalle sijalle seitsemän. Heidfeldin lisäksi vain Barrichello ja Massa aloittivat kisan pehmeämmällä rengasseoksella. Kierroksella 18 Räikkönen tuli varikolle 15 sekunnin johtoasemassa Lewis Hamiltoniin. Räikkönen palasi radalle neljänneksi ja Hamilton siirtyi debyyttikilpailussaan ensi kertaa kilpailun johtoon. Samalla kierroksella varikolle tuli myös Barrichello, joka oli kolmastoista ennen stoppiaan. Kierroksella 20 Fisichella tuli varikolle viidenneltä sijalta, kierroksella 21 puolestaan Kubica neljänneltä sijalta ja kierroksella 22 Alonso toiselta sekä Webber viidenneltä sijalta. Kun kärjessä ollut Hamilton kävi varikolla kierroksen 23 jälkeen, siirtyi Räikkönen takaisin johtopaikalle. Kierroksella 26 Sutil sai varikonläpiajorangaistuksen ylitettyään varikon ulostulossa valkoisen sulkuviivan. Kierroksella 27 Nico Rosberg ja Kovalainen tulivat varikolle. Ainoa, joka ei ollut käynyt varikolla oli seitsemäntenä ollut Felipe Massa. Massa oli matkassa yhden pysähdyksen taktiikalla ja kävi varikolla kierroksella 30 pudoten kymmenenneksi. Tämä osoitti samalla Ferrarin auton kuluttavan renkaita erittäin säästeliäästi.


title: Australian Grand Prix 2007

text: Kierroksella 31 Scott Speed ajoi autonsa nurmikon puolelle ja keskeytti. Speed kärsi eturenkaidensa alentuneesta ilmanpaineesta. Button puolestaan sai varikonläpiajorangaistuksen ylinopeuden takia. Kierroksella 36 Kubican BMW hyytyi vaihdelaatikko-ongelmien vuoksi. Kierroksella 38 Räikkönen ajoi jälleen kilpailun nopeimman kierroksen ja ero toisena olleeseen Hamiltoniin oli 16,6 sekuntia.


title: Australian Grand Prix 2007

text: Kierroksella 38 Heidfeld tuli tekemään toisen varikkostoppinsa neljänneltä sijalta ja palasi radalle sijalle viisi. Kierroksella 41 Räikkönen tuli toisen kerran varikolle, 18,9 sekuntia ennen toisena ollutta Hamiltonia ja palasi radalle kolmanneksi McLaren-kaksikon perään. Myös Rosberg kuudennelta sijalta meni varikolle samalla kierroksella. Seuraavalla kierroksella kärkimies Hamilton tuli varikolle. Mark Webber pyörähti seuraavalla kierroksella ollessaan tulossa varikolle. Kierroksella 44 Fisichella tuli varikolle ja sitä seuraavalla kierroksella niin Ralf Schumacher kuin kärkimies Alonso tekivät omat toiset stoppinsa. Räikkönen nousi näin takaisin kärkeen ja Alonso ohitti pysähdyksien myötä tallikaverinsa Hamiltonin, joka kärsi kierroksella jääneistä. Kierroksella 47 Kovalainen tuli varikolle sijalta seitsemän ja putosi yhdeksänneksi.


title: Australian Grand Prix 2007

text: Kierroksella 50 David Coulthard yritti lähestulkoon mahdotonta ohitusta Alexander Wurzista sisäkurvin puolelta, jossa ei ollut lainkaan tilaa. Coulthardin auto nousi törmäyksessä ilmaan ja lensi Wurzin auton keulan yli. Wurzin rattiin jäi jälki Coulthardin auton renkaasta. Molemmat keskeyttivät, mutta säästyivät vammoilta. Tämän jälkeen tilanne pysyi lähestulkoon samana, paitsi että Kovalainen pyörähti kierroksella 51, jolloin Jarno Trulli pääsi ajamaan hänen ohitseen sijalle yhdeksän. Lopulta Räikkönen voitti kilpailun 7,2 sekunnin erolla toiseksi tulleeseen Alonsoon. Räikkösen voiton arvoa lisäsi se, että hänen radionsa hajosi jo kilpailun alussa, joten hän ei pystynyt pitämään lainkaan yhteyttä varikolle.


title: Australian Grand Prix 2007

text: *Felipe Massan auto hyytyi radan varteen vaihdelaatikkovian takia, ennen kuin hän ehti ajaa yhtään nopeaa kierrosta.


title: Malesian Grand Prix 2007

text: Malesian Grand Prix 2007 (virallisesti 2007 Formula 1 Petronas Malaysian Grand Prix) oli Formula 1 -kauden kauden toinen osakilpailu, joka ajettiin 8. huhtikuuta Sepangin moottoriradalla Malesiassa.


title: Malesian Grand Prix 2007

text: Kilpailun voitti McLaren-tallin Fernando Alonso, jolle voitto oli kauden ensimmäinen ja ensimmäinen myös hänen uudessa tallissaan.


title: Malesian Grand Prix 2007

text: Ennen Malesian GP-viikonloppua käydyissä testeissä Ferrari oli testiviikonlopun nopein. McLarenin taso puolestaan näytti hieman laskeneen Australian tapahtumiin verrattuna. Renault näytti päinvastoin olevan noususuunassa Australian GP:n pettymyksen jälkeen. Erityisesti Heikki Kovalaisen nopein aika viimeisen päivän harjoituksissa lämmitti tallia.


title: Malesian Grand Prix 2007

text: Viikonloppua kohautti myös Spyker-tallin tekemä protesti Toro Rosson F1-autosta, jota se väitti tämän emotallin Red Bullin kopioksi. Kisan tuomaristo kuitenkin hylkäsi protestin todeten, että asian käsittely kuuluu välimiesoikeuteen, johon Spyker oli vienyt asian jo aiemmin.


title: Malesian Grand Prix 2007

text: Perjantain vapaissa harjoituksissa Ferrari jatkoi siitä mihin Malesian testeissä jäi. Felipe Massa ajoi perjantain molemmissa vapaissa harjoituksissa pohja-ajan ja tallikaveri, MM-sarjaa johtanut Kimi Räikkönen oli molemmilla ajojaksoilla neljänneksi nopein.


title: Malesian Grand Prix 2007

text: McLarenien vauhti vaihteli harjoitusten välillä. Ensimmäisissä harjoituksissa tuli sijat kaksi ja kolme järjestyksessä Fernando Alonso ja Lewis Hamilton. Toisella kerralla sijoitukset tipahtivat melko paljon: Hamilton oli yhdeksäs ja Alonso 12. Renault'lla oli vaikeuksia avausharjoituksissa. Toinen tallin kilpakuljettajista, Heikki Kovalainen valitti auton aliohjautumista. Renaultit olivat harjoitusten 14. ja 15. järjestyksessä Kovalainen ja Giancarlo Fisichella. Toisissa harjoituksissa autojen säädöt saatiin jo paremmiksi, mikä nosti Renaultit harjoituksessa sijoille kaksi ja kolme (Fisichella ja Kovalainen).


title: Malesian Grand Prix 2007

text: Williamsit olivat Ferrarin jälkeen perjantain harjoitusten tasaisin talli. Nico Rosberg oli molemmilla harjoitussessioilla viides. Ensimmäisissä harjoituksissa ajanut tallin kolmoskuljettaja Kazuki Nakajima oli kahdeksas ja toisissa harjoituksissa Nakajiman korvannut tallin kilpailujettaja Alexander Wurz oli kuudes. Nakajima pyörähti ensimmäisellä sessiolla viimeisessä mutkassa täydet 180 astetta, jolloin auto jäi lojumaan radalle perä menosuuntaan. Virkailijat kuitenkin työnsivät auton pian pois paikaltaan radan syrjään.


title: Malesian Grand Prix 2007

text: Toisia vapaita harjoituksia värittivät Christijan Albersin Spykerin rengasrikko ja Mark Webberin Red Bullin hyytyminen radan varteen.


title: Malesian Grand Prix 2007

text: Lauantaiaamun vapaissa harjoituksissa kovinta vauhtia piti Lewis Hamilton ennen Felipe Massaa ja Fernando Alonsoa. Kimi Räikkönen oli harjoitusten viides ja Nico Rosberg kuudes. Heikki Kovalaisella oli ongelmia auton bensapumpun kanssa, minkä vuoksi hän pystyi ajamaan vain kuusi kierrosta. Paras aika riitti harjoituksissa vasta 18. sijalle. Bensapumpun hajottua Kovalaisen auton moottori ja vaihdelaatikko päätettiin siirtää vara-autoon, jolla ajettaisiin aika-ajo ja kilpailu.


title: Malesian Grand Prix 2007

text: Ensimmäisen aika-ajo-osion nopeimman ajan teki Alonso. Kaikki kolme suomalaista, Räikkönen, Rosberg ja Kovalainen pääsivät mukaan toiselle ajojaksolle, jossa jälleen nopein oli Alonso. Räikkönen ja Rosberg pääsivät mukaan aika-ajojen ratkaisevalle kolmannelle osuudelle, mutta Kovalainen putosi sieltä juuri ja juuri ollen 11., päihittäen kuitenkin tallikaverinsa Fisichellan. Kesken toisen aika-ajosession ennustettiin radalle sadekuuroa, jota ei kuitenkaan koskaan tullutkaan.


title: Malesian Grand Prix 2007

text: Viimeisellä ajojaksolla kolme kuljettajaa oli ajan perusteella aivan omaa luokkaansa: Massa, Alonso ja Räikkönen, jotka kaikki mahtuivat puolen sekunnin sisään. Neljänneksi jäänyt Hamilton jäi Massasta yli sekunnin ja kolmanneksi sijoittuneesta Räikkösestäkin yli puoli sekuntia. Nico Rosberg oli aika-ajoissa lopulta kuudes. Hondan Rubens Barrichello sijoittui aika-ajoissa sijalle 19. Hän sai kuitenkin kymmenen ruudun pudotuksen rangaistuksena moottorinvaihdosta, koska Barrichello vaihtoi vara-autoon hetkeä ennen aika-ajoa, mutta moottoria ei ehditty vaihtaa varsinaisesta kilpa-autosta vara-autoon.


title: Malesian Grand Prix 2007

text: Molemmat McLarenit saivat erinomaisen lähdön ja ottivat ensimmäisten mutkien jälkeen kaksoisjohdon Alonson johdolla. Myös Giancarlo Fisichella sai hyvän lähdön ja nousi 12. lähtöruudusta sijalle 8. Avauskierroksella Adrian Sutil joutui keskeyttämään ajettuaan ulos pienen kolarin seurauksena. Vitantonio Liuzzi joutui tulemaan toisella kierroksella varikolle vaihtamaan etusiiven.


title: Malesian Grand Prix 2007

text: Johdossa olleen Alonson tallikaveri Hamilton oli avauskierroksilla selvästi tallikaveriaan hitaampi perässään Ferrari-kaksikko. Neljän kierroksen jälkeen Alonson johto toisena olleeseen Hamiltoniin oli yli viisi sekuntia. Kolmantena ollut paalupaikalta lähtenyt Massa hiillosti Hamiltonia ja haki aggressiivisesti ohituspaikkaa. Kuudennella kierroksella Massa pääsi jo jarrutuksessa Hamiltonin edelle, mutta jarrutti liian myöhään ja ajautui hieman ulos radalta pudoten samalla viidenneksi Räikkösen ja Nick Heidfeldin taakse. Myös kolmanneksi Massan ulosajon ansiosta noussut Räikkönen yritti päästä ohitse tulppana olleesta Hamiltonista, kuitenkaan siinä onnistumatta. Kahdeksannella kierroksella Christijan Albers ajoi varikolle ja keskeytti auton ylikuumenemisen vuoksi.


title: Malesian Grand Prix 2007

text: Ensimmäiset varikkokäynnit tapahtuivat kierroksella 11. Robert Kubica tuli suunnitellulle varikkokäynnille kuljettajista ensimmäisenä, mutta pysähdys venähti peräti 14,5 sekuntiin, mikä pudotti hänet joukon hännille. Kierroksella 17 viidentenä ollut Felipe Massa teki varikkokäynnin ja seuraavalla kierroksella vuorossa olivat kilpailua johtanut Alonso sekä kolmantena ollut Räikkönen. Kierroksella 19 Nico Rosberg kävi ensi kerran varikolla ja kierrosta myöhemmin saman teki myös kilpailua johtanut Lewis Hamilton. Kierroksella 22 varikolle tulivat niin kilpailun johtoon noussut Nick Heidfeld kuin sijalla kuusi ajanut Kovalainenkin. Samalla kierroksella Hamilton teki kilpailun nopeimman kierroksen (1.36,701). Viimeisenä varikkokäyntinsä teki Coulthard kierroksella 26. Kierrosta myöhemmin Kubica tuli uudelleen varikolle vaihtamaan vioittuneen etusiipensä. Kubican ja BMW Sauberin välinen kommunikointi oli vaikeata radio-ongelmien vuoksi.


title: Malesian Grand Prix 2007

text: Varikkokäyntien jälkeen tilanne normalisoitui: Alonso johti, Hamilton toisena 8,5 sekuntia Alonsosta ja Räikkönen kolmantena 12,5 sekuntia Hamiltonista. Taempana Kovalainen ja aivan takaa lähtenyt Alexander Wurz taistelivat sijasta yhdeksän. Kovalaisen helpotukseksi Wurz tuli toiselle varikkokäynnilleen kierroksella 32. Kierroksella 36 Räikkönen aloitti takaa-ajon. Vajaa 12 kierrosta aiemmin hän jäi koko ajan selvästi McLareneista ja takaa tullut Heidfeld otti häntä joka kierroksella keskimäärin 0,4 sekuntia kiinni. Räikkönen onnistui kuitenkin kasvattamaan uudelleen eroa Heidfeldiin.


title: Malesian Grand Prix 2007

text: Kierroksella 37 Coulthard ajoi varikolle ja keskeytti kilpailun. Samalla kierroksella ohitusta Jarno Trullista hakenut Kovalainen ajoi mutkan hieman leveäksi, jolloin ero kasvoi 0,8 sekuntiin. Seuraavalla kierroksella toisena ollut Hamilton tuli tekemään toisen varikkopysähdyksensä, ja palasi radalle viidenneksi. Kierroksella 39 Kovalainen tuli varikolle sijalta seitsemän. Kierrosta myöhemmin johdossa ollut Alonso tuli varikolle, kuten myös neljäntenä ollut Massa. Räikkönen nousi näin ensimmäistä kertaa kilpailun johtoon, mutta vain kierroksen ajaksi, jolloin hän tuli tekemään toisen pysähdyksensä. Kun kolmantena ollut Heidfeld tuli varikolle kierroksella 42, oli kärjen järjestys taas samanlainen kuin ennen pysähdyksiä: Alonso, Hamilton, Räikkönen ja Heidfeld. Kierrosta myöhemmin Nico Rosberg joutui keskeyttämään ilmeisesti hydrauliikkaongelmiin. Keskeytyksen ansiosta Kovalainen nousi viimeiselle MM-pistesijalle, kahdeksanneksi.


title: Malesian Grand Prix 2007

text: Pian Rosbergin keskeytyksen jälkeen kolmantena ollut Räikkönen aloitti takaa-ajon kakkossijassa kiinni olleeseen Hamiltoniin. Johdossa olleeseen Alonsoon ei ajamalla ollut enää tuolloin mahdollisuuksia, sillä hän oli karannut yli 20 sekunnin päähän Räikkösestä. Takaa-ajo näytti tuottavan tulosta, sillä suomalainen otti brittikuskia kiinni parhaillaan sekunnin verran kierroksella. Kierroksella 46 Kubica ajoi mutkan pahasti leveäksi, mutta pääsi vaivoin takaisin radalle. Radalle paluu toi mukanaan valtavan määrän soraa tielle, mutta rengasrikoilta vältyttiin.


title: Malesian Grand Prix 2007

text: Kun yhdeksän kierrosta oli jäljellä, Räikkösen ero Hamiltoniin oli enää 5,1 sekuntia ja kuusi kierrosta myöhemmin enää vain 1,7 sekuntia. Viimeiselle kierrokselle lähdettäessä ero oli enää 0,8 sekuntia Hamiltonin hyväksi, joka kuitenkin onnistui pitämään kakkossijansa. Kärkikolmikko maalissa oli Alonso, Hamilton, Räikkönen. Kovalainen ajoi kilpailussa kahdeksanneksi, saaden uransa ensimmäisen F1-pisteen. Räikkösen valtava kiri viimeisillä kierroksilla Hamiltoniin nähden selittyi brittikuljettajan juomapullon tyhjennettyä ja hänen kärsittyä nestehukasta. McLarenille kaksoisvoitto oli ensimmäinen sitten Brasilian GP:n 2005, jolloin McLarenit tulivat maaliin sijoilla 1. ja 2. järjestyksessä Juan Pablo Montoya ja Kimi Räikkönen. Kilpailu oli sama, jossa Alonso varmisti uransa ensimmäisen maailmanmestaruuden.


title: Jorma Ojaharju

text: Jorma Juhani Ojaharju (16. lokakuuta 1938 Vaasa – 8. helmikuuta 2011 Helsinki) oli suomalainen kirjailija. Ojaharju toimi merimiehenä, nyrkkeilijänä, sukeltajana, panostajana ja satamatyöläisenä ennen kuin ryhtyi kirjailijaksi vuonna 1966. Jo 15-vuotiaana merille lähtenyt Ojaharju oli myös nyrkkeilyn SM-hopeamitalisti vuonna 1963.


title: Jorma Ojaharju

text:
Ojaharju sai mainetta 1960- ja 1970-luvuilla kapakkakirjailijana. Hänen kantapaikkanaan oli aluksi Uudessa Ylioppilastalossa sijainnut Ravintola Hansa ja sittemmin Ravintola Kosmos Kalevankadulla. Tämä vaihe päättyi vuonna 1982 Ojaharjun raitistuttua.
Ojaharjun pääteos on kolmiosainen "Vaasa-trilogia" ("Valkoinen kaupunki" (1976), "Paremmassa maailmassa" (1979) ja "Maa kallis isien" (1982)), jossa hän kuvaa tapahtumia Vaasassa vuoden 1918 sisällissodasta 1970-luvulle saakka. Ojaharjun kirjoitustyyliä on verrattu kolumbialaisen Gabriel García Márquezin kirjojen maagiseen realismiin.


title: Jorma Ojaharju

text: Kaikkiaan Ojaharjulta ilmestyi yli 40 kirjaa ja lisäksi kuunnelmia ja näytelmiä. Hänen viimeiseksi teoksekseen jäi vuonna 2010 julkaistu omakustanne "Unholan ulapoilta dementian dyyneille". Viimeiset vuotensa Ojaharju asui Helsingin Kontulassa. Ojaharju oli kulttuuriyhdistys Kiilan kunniajäsen.


title: Jorma Ojaharju

text: Ojaharju oli aktiivinen veneilijä ja urheilusukeltaja; hän omisti pitkään yhdessä näyttelijä Pertti Melasniemen kanssa nopean tuulilasiveneen. Veneellä ei ollut nimeä, mutta omistajat kutsuivat "varustamoaan" nimellä "Käpylän Turskaporvarit Oy".


title: Monacon Grand Prix 2007

text: Monacon Grand Prix 2007 (virallisesti Formula 1 Grand Prix de Monaco 2007) oli Formula 1 -kauden viides osakilpailu, joka ajettiin 27. toukokuuta Monacon katuradalla Monacossa. Kilpailun voitti paalupaikalta lähtenyt McLarenin Fernando Alonso, joka ajoi myös kilpailun nopeimman kierroksen.


title: Jack Meatbeat & the Underground Society

text: Jack Meatbeat & the Underground Society oli suomalainen psykedeelinen rock-yhtye, joka perustettiin Ilmajoella vuonna 1989. Yhtye siirtyi 1990-luvun alkupuolella asumaan Helsinkiin.


title: Jack Meatbeat & the Underground Society

text: Yhtye äänitti kolme albumia ja kiersi aktiivisesti Eurooppaa 1990-luvulla. Toiminta hiipui vuosikymmenen lopulla, kun Jukka Suksi, Eduardo Martinez ja Marko Perälä siirtyivät The Flaming Sideburnsin riveihin. Petri Mukkala ja Ewo Rytkönen (nyk. Pohjola) soittivat myöhemmin Babylon Whores -yhtyeessä. Hannu-Pekka Björkman tunnetaan nykyään näyttelijänä ja Rytkönen/Pohjola Nightwishin managerina.


title: Alpo Ruuth

text: Alpo Armas Ruuth (17. maaliskuuta 1943 Helsinki – 24. toukokuuta 2002 Helsinki) oli suomalainen kirjailija, jonka teosten aihepiirinä ovat usein Helsingin Kallion ja Sörnäisten työläiskaupunginosat ja niiden asukkaat.


title: Alpo Ruuth

text: Ennen kirjailijaksi ryhtymistään Alpo Ruuth toimi muun muassa myyjänä, autonapumiehenä ja suutarina. Hänen läpimurtoteoksensa "Kämppä" (1969) kuvaa 1950-luvun lopun Sörkän nuorisojengiä. Ruuthin kirjoissa käsitellään paljon yhteiskunnallisia aiheita, esimerkiksi Ruotsiin muuttoa ("Kotimaa", 1974), armeijaa ("Korpraali Julin", 1971) ja 1990-luvun alun lamaa ("Kolme miestä Toyotassa", 1993).


title: Alpo Ruuth

text: Alpo Ruuth käsikirjoitti Veli-Matti Saikkosen ohjaaman ja Vesa-Matti Loirin tähdittämän televisioelokuvan Tykkimies Kauppalan viimeiset vaiheet vuonna 1977.


title: Darwininkettu

text: Darwininkettu ("Lycalopex fulvipes", synonyymeja "Pseudalopex griseus fulvipes", "Pseudalopex fulvipes" ja "Dusicyon fulvipes") on Chilessä erittäin uhanalaisena elävä kotoperäinen koiraeläinlaji. Laji on nimetty luonnontieteilijä Charles Darwinin mukaan. Sitä pidettiin vuoteen 1996 asti lintuketun ("Lycalopex griseus") alalajina, mutta DNA-analyysit osoittivat sen olevan oma lajinsa.


title: Darwininkettu

text: Darwininkettua esiintyy ainoastaan Chiloén saarella sekä pieni osapopulaatio mantereella Nahuelbutan kansallispuistossa. 2010-luvulla tehtyjen tutkimusten perusteella darwininkettuja on Chiloélla vähintään 412 ja mantereella 227 sukukypsää yksilöä. Aiemmin laji määriteltiin äärimmäisen uhanalaiseksi, sillä yksilöitä arvioitiin olevan maksimissaan 250.Darwininkettu elää ainoastaan sademetsissä. Se on aktiivisimmillaan auringonlaskun aikaan.


title: Darwininkettu

text: Tutkiessaan darwininkettua Darwin huomasi siinä eroavaisuuksia mantereella eläviin sukulaislajeihin andienkettuun ja lintukettuun verrattuna. Se on väriltään tummempi, kooltaan pienempi ja lyhytjalkaisempi eikä risteydy sukulaislajiensa kanssa. Lajia pidettiin silti pitkään lintuketun ("Pseudalopex griseus") alalajina ("Pseudalopex griseus fulvipes"). Geenitutkimuksissa laji osoittautui kuitenkin omakseen.


title: Darwininkettu

text: Myöhäisellä pleistoseenikaudella Chiloén saari oli yhteydessä mantereeseen. Maasilta katkesi noin 15 000 vuotta sitten merenpinnan kohoamisen takia ja aiheutti populaation jakautumisen kahdeksi eristetyksi osapopulaatioksi.


title: Darwininkettu

text: Vaikka kanta onkin suhteellisen turvassa kansallispuistoissa, laji on kuitenkin vaarassa. Suurin uhka on elinympäristön eli trooppisten sademetsien hävittäminen. Muita mahdollisia uhkia ovat muun muassa koirat sekä koirien ja muiden eläimien levittämät loiset. Chiloén saarella darwininkettuja on myös pidetty laittomasti lemmikkieläiminä.


title: James (farkut)

text: James on suomalainen farkkumerkki, jota valmisti Mattisen Teollisuus Oy. Yritys alkoi valmistaa farkkuja 1950-luvun puolivälissä. Esikuvana oli Vaaksa Oy:n valmistamat ”Väiski”-farkut, joiden tunnuksena oli jänishahmo. Vuonna 1959 Mattinen osti Warner Brosilta ”James Dean” tuotenimen käyttöoikeuden ja nimeksi tuli ”James Dean Style” -farkut. Kuolleen filmitähden nimen käyttö herätti arvostelua ja 1960-luvun alussa nimi lyhennettiin muotoon ”James”. Markkinoinnissa käytettiin monikkomuotoa ”Jamekset”. Kysynnän kasvaessa Mattisen Teollisuus siirsi tuotannon Helsingistä Heinolaan vuonna 1964, minne perustettiin pohjoismaiden suurin farkkutehdas.


title: James (farkut)

text: James oli Suomen farkkumarkkinoiden selvä markkinajohtaja 1960-luvulla. Sen menekkiä vauhditti yhteistyö ajan suurimpien suomalaisten rocktähtien kanssa. Näitä olivat muun muassa Raittisen veljekset Eero ja Jussi The Boys -yhtyeineen sekä Danny. Myös televisiomainoksia käytettiin. Mainoskampanjoiden yhteydessä nuorille jaettiin James-lippiksiä (niin sanottu James-kotsa), James-liinoja (vieressä kuva James-liinasta) ja äänilevyjä. Noihin aikoihin James-farkkujen mainosslogan oli "James päällä joka säällä".


title: James (farkut)

text: James-farkkujen suosio romahti uuden nuorisosukupolven kasvaessa. Käytännöllisempi syy oli Suomeen rantautuneet ulkomaiset farkkumerkit, jotka lisäsivät kilpailua.


title: James (farkut)

text: James-farkut toi 2000-luvun alussa uudelleen markkinoille L-Fashion Group.


title: James

text:
James on yleinen englanninkielinen etu- ja sukunimi. Nimi esiintyy myös esimerkiksi maantieteellisissä nimissä.
Kuuden Yhdysvaltain presidentin etunimenä on ollut James:


title: Dmitri Sipjagin

text: Dmitri Sergejevitš Sipjagin (, 20. marraskuuta 1853 Kiova – 28. huhtikuuta 1902 Pietari) oli venäläinen virkamies, joka toimi Venäjän sisäministerinä vuosina 1900–1902.


title: Dmitri Sipjagin

text: Sipjagin opiskeli Pietarin yliopistossa lakia valmistuen vuonna 1876. Hän työskenteli ulkoministeriössä ja toimi vuosina 1886–1888 Harkovan varakuvernöörinä sekä vuosina 1888–1891 Kuurinmaan ja 1891–1893 Moskovan kuvernöörinä.


title: Dmitri Sipjagin

text:
Hän tuli sisäministeriksi Ivan Goremykinin jälkeen vuonna 1899.
Dmitri Sipjagin murhattiin Mariinskin palatsissa, jossa sosialistivallankumouksellisen puolueen jäsen Stepan Balmašov ampui hänet vuonna 1902. Häntä seurasi sisäministerinä Vjatšeslav von Pleve.


title: Marco Parnela

text: Marco Parnela (s. 5. tammikuuta 1981 Orivesi) on italialais-suomalainen jalkapalloilija. Hän oli pelipaikaltaan keskuspuolustaja.


title: Marco Parnela

text: Parnela on suomalaissyntyinen, mutta hän muutti Italiaan jo yhden vuoden ikäisenä, sillä hänen isänsä oli italialainen. Lapsuutensa Parnela vietti Barcellona Pozzo di Gotton kaupungissa lähellä Messinaa. Hän on pelannut juniorina Italiassa Atletico Catanian riveissä ja Saksassa ESV Freilassingissa. Ensimmäisen ammattilaissopimuksen hän teki FC Thunin kanssa, jossa hän pelasi kolme kautta. Vuonna 2003 hän siirtyi Alankomaihin FC Zwolleen, jossa hän pelasi yhden kauden ajan esiintyen kahdeksassa pääsarjaottelussa. Kaudeksi 2004–05 Parnela siirtyi Go Ahead Eaglesiin, jota hän edusti ammattilaisuransa loppuun saakka seitsemän kauden ajan.


title: Marco Parnela

text: Parnela ilmoitti ammattilaisuransa lopettamisesta vuonna 2010. Hän kuitenkin palasi heti tammikuussa jalkapallon pariin ja siirtyi amatöörisarjoissa pelanneen SVZW:n riveihin. Hän edusti SVZW:tä puolentoista kauden verran ja siirtyi kaudeksi 2012–13 Hollannin kuudennella sarjatasolla pelanneeseen CJV'ersiin.


title: Marco Parnela

text: Hän on pelannut myös Suomen alle 21-vuotiaiden maajoukkueessa ja oli mukana nuorten MM-lopputurnauksessa Argentiinassa vuonna 2001. Yhteensä poikamaajoukkueissa Parnela esiintyi yhdeksän kertaa ja nuorten maajoukkueessa 14 kertaa.


title: Norma Rae

text: Norma Rae on vuoden 1979 yhdysvaltalainen draamaelokuva, joka kertoo pienestä eteläyhdysvaltalaisesta kaupungista kotoisin olevasta naisesta, joka lähtee mukaan ammattiliiton toimintaan tekstiilitehtaassa. Elokuvassa esiintyvät Sally Field, Beau Bridges, Ron Leibman, Pat Hingle, Barbara Baxley ja Gail Strickland.


title: Norma Rae

text: Elokuvan on ohjannut Martin Ritt, joka esiintyy myös cameoroolissa tyytymättömänä tehdastyöläisenä , ja sen ovat käsikirjoittaneet Harriet Frank Jr. ja Irving Ravetch. Elokuva pohjautuu Crystal Lee Jordanin tositarinaan.


title: Norma Rae

text: Sally Field voitti nimiroolista parhaan naispääosan Oscarin ja David Shiren säveltämä ja Norman Gimbelin sanoittama kappale "It Goes Like It Goes" palkittiin parhaana lauluna Oscar-gaalassa. Sally Field voitti myös roolityöstään näyttelijäpalkinnon Cannesin elokuvajuhlilla ja Golden Globen.


title: Norma Rae

text: "Norma Rae" valittiin vuonna 2011 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia.


title: Norma Rae

text: "The New York Timesin" kriitikot valitsivat "Norma Raen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Norma Rae

text:
Ehdokkaana:
Ehdokkaana:


title: Antti Nieminen

text: Antti Nieminen (15. syyskuuta 1924 Viipuri – 15. helmikuuta 2007 Turku) oli suomalainen taidemaalari ja taidegraafikko. Hän oli Suomen Taidegraafikoiden varsinainen jäsen ja Turun Taidegraafikot ry:n kunniajäsen. Hän toimi myös Arte ry:n puheenjohtajana vuosina 1964–1965 ja 1969. Nieminen opiskeli Turun Taideyhdistyksen piirustuskoulussa 1946–1949 ja lisäksi Académie de la Grande Chaumièressa Pariisissa vuosina 1951 ja 1954. Aluksi hän maalasi ja teki sen rinnalla puupiirroksia, mutta siirtyi sittemmin pelkästään grafiikkaan. Kun Turussa oli järjestetty litografiakurssi, Nieminen siirtyi lähes kokonaan litografiatekniikkaan. Tällä alalla Nieminen oli erityisen arvostettu.


title: Antti Nieminen

text: Niemisen taiteelle ovat ominaisia fantasia-aiheet, joita leimaa surrealismi. Hänen keski-ikäisenä aloittamansa fantasiataiteen sävy on romanttinen, mutta samalla hyvin maskuliininen, herkkä olematta hempeilevä. Nieminen oli perustamassa valtakunnallista "Pro Arte 1957" -ryhmää, joka sai alkunsa Helsingin Taidehallissa vuonna 1957 pidetystä Otto Mäkilän muistonäyttelystä. Turun Taiteilijaseuran sisälle muodostuneen aktiivisen nelihenkisen ryhmän perustajajäseniä olivat Niemisen lisäksi Antti Lampisuo, Max Salmi ja Helge Stén. Myöhemmin ryhmään liittyivät myös Alpo Jaakola, Olavi Vaarula, Raimo Viitala ja Tapio Kinnunen. Pro Arte 57:n viimeinen näyttely oli Imatran Taidemuseossa 30. marraskuuta – 7. joulukuuta 1958.


title: Antti Nieminen

text: Ryhmän juuret olivat 1930-luvulla toimineessa modernismia puolustaneessa Pro Artessa, jonka perustivat Lydén ja Mäkilä. Sen toiminta jatkui vuonna 1960 perustetussa Arte-ryhmässä. Ryhmää kiinnosti erityisesti suomalainen surrealismi, johon jäsenet yhdistivät 1920-luvun Pariisissa syntyneen mustan huumorin sekä absurdeja ja irrationaalisia vivahteita, jotka toivat suomalaiseen surrealismiin kansantaiteen ja lumousten maagisen ilmapiirin.


title: Antti Nieminen

text: Antti Nieminen lahjoitti pääosan teoksistaan Turun taidemuseolle. Vuonna 1996 hän lahjoitti museolle pääosan litografiatuotannostaan. Antti Niemisen perikunta lahjoitti vuonna 2008 lisäksi neljäkymmentä taiteilijan muuta teosta Turun taidemuseolle ja joitain kappaleita Lahden ja Jyväskylän taidemuseoihin. Perikunta teetti vuonna 2011 Niemisen kolmesta parhaasta litografiateoksesta julisteita, joita on myyty muun muassa Turun ja Lahden taidemuseoissa. Julisteina ovat seuraavat työt: "Rautamarski" (mustavalkoinen), "Tyttö ja hevonen" (värillinen) sekä "Ofelia 1970" (mustavalkoinen).


title: Antti Nieminen

text: Niemisen kirjallinen tuotanto on melko laaja. Hän piti elämänsä aikana myös erittäin laajamittaisia päiväkirjoja, joihin hän piirsi, maalasi, keräsi leikkeitä ja niin edelleen. Päiväkirjoja kertyi hänen elinvuosiltaan kymmeniä. Esimerkkejä hänen tuotannostaan:


title: Antti Nieminen

text: Tietokirjailija ja taidehistorioitsija Anna Kortelainen on kirjoittanut Antti Niemisestä, hänen elämänvaiheistaan ja työstään teoksen "Kivipiirtäjä" (2014).


title: Lepositeet

text: Lepositeet ovat sairaaloissa yleisesti käytettävä eristysmuoto, jossa itselleen tai muille vaaraksi oleva potilas eristetään sitomalla hänet selälleen. Jalat sidotaan nilkkojen yläpuolelta, vartalo vatsan kohdalta ja ranteet samaan siteeseen vartalon kanssa. Osa siteistä voidaan myös jättää kiinnittämättä, jolloin potilas voi liikkua enemmän. Jos potilas ei ole vaarallinen, ruokailujen yhteydessä kädet irrotetaan siteistä, ja hänelle tuodaan ruoka kertakäyttöastioissa.


title: Lepositeet

text: Potilasta voidaan pitää lepositeissä jopa kuukauden ajan, mutta näin pitkäaikainen eristäminen on harvinaista. Lepositeet aiheuttavat raajojen ja lihasten puutumista, ja kipu voi olla kovaa. Pitkään lepositeissä oleville annetaan verihyytymiä ehkäisevää lääkettä. Yleensä lääkäri tarkistaa leposidehoidon jatkumisen tarpeen aamuisin ja iltaisin.


title: Lepositeet

text: Useimmat potilaat pitävät leposidehoitoa epämukavana, mutta ahdistunut potilas saattaa myös itse pyytää lepositeisiin sitomista. Lepositeisiin joutuminen on yleensä seurausta väkivaltaisesta käytöksestä itseä tai muita kohtaan. Lepositeissä itsensä vahingoittaminen on lähes mahdotonta.


title: Lepositeet

text: Leposide-eristys voidaan suorittaa vain lääkärin luvalla, ja potilas on eristyksen aikana jatkuvassa valvonnassa. Lepositeisiin eristetylle potilaalle nimetään vastuuhoitaja, ja eristyksen aikana läsnä on oltava koko ajan hoitaja. Lepositeitä käytetään myös nuortenosastoilla.


title: Wolfin palkinto

text: Wolfin palkinto on israelilaisen Wolfin säätiön vuodesta 1978 lähtien jakama tiede- ja taidepalkinto. Palkinto jaetaan joka vuosi kuudessa eri kategoriassa: fysiikassa, kemiassa, lääketieteessä, maataloustieteessä, matematiikassa ja taiteessa. Taiteen palkintoa kierrätetään vuosittain arkkitehtuurin, musiikin, maalaustaiteen ja kuvanveiston välillä. Wolfin palkinnon arvo on sata tuhatta Yhdysvaltain dollaria.


title: Wolfin palkinto

text: Palkinnon jakava Wolfin säätiö on saksalaissyntyisen keksijän ja Kuuban entisen Israelin suurlähettilään Richard Wolfin perustama.


title: Wolfin palkinto

text: Wolfin säätiön kotisivut


title: Jukka Hildén

text: Jukka Henry Mikael Hildén (s. 3. elokuuta 1980 Helsinki) on Duudsonit-ryhmän jäsen. Hän on ryhmän ainoa jäsen, joka ei ole syntynyt Seinäjoella.


title: Jukka Hildén

text: Yleensä Hildén on Jarno "Jarppi" Leppälän kanssa edustamassa Duudsoneita ohjelmissa, joissa he ovat vieraina. Hildén on Duudsoneiden uran aikana murtanut itseltään kymmeniä luita. Duudsonit Amerikassa -sarjan kuvauksissa keväällä 2010 Hildén poltti pahasti kasvonsa mutta toipui. Hildénin hulluin temppu on hänen itsensä mukaan kiveksien laittaminen hiirenloukkuun, joka nähdään "Duudsonit Elokuvan" lopputekstien jälkeen.


title: Jukka Hildén

text: Vuonna 2010 Hildén oli mukana Jackass 3D -elokuvassa.


title: Jukka Hildén

text: Hildén oli vastaanottamassa palkintoa tammikuussa 2011, kun Duudsonit palkittiin Kultaisella Venlalla parhaasta kotimaisesta tv-ohjelmasta.


title: Jukka Hildén

text: Hildén on suorittanut asepalveluksen laskuvarjojääkärinä Utin Jääkärirykmentissä.


title: Jukka Hildén

text: Hildén meni naimisiin pitkäaikaisen tyttöystävänsä Outi Haapasalmen kanssa 2011. Pariskunnan ensimmäinen lapsi Sisu syntyi vuonna 2010 ja toinen lapsi Lili vuonna 2014. He asuivat yhdessä Yhdysvalloissa.. Helmikuussa 2018 he jättivät avioeropaperit. Hildénin mukaan he olivat tehneet eroamispäätöksen jo edellisenä vuonna. Hildén kihlautui 22-vuotiaan yhdysvaltalaisen Chachi Gonzalesin kanssa elokuussa 2018. Chachi on ammatiltaan tanssija, mutta hänet tunnetaan paremmin sosiaalisen median supertähtenä, sillä hänen Instagram-tiliään seuraa yli 1,5 miljoonaa ihmistä.


title: Erkki Palolampi

text: Alvar Erkki (Erik) Bruno Palolampi (sukunimi vuoteen 1927 Sundström; 1. kesäkuuta 1908 Tampere – 11. marraskuuta 1991 Helsinki) oli suomalainen sotakirjailija ja urheiluvaikuttaja. Hänen tunnetuin teoksensa on talvisodan Kollaan taisteluista kertova "Kollaa kestää". Tämä kirja on käännetty monelle kielelle ja siitä on otettu useita painoksia. Palolampi toimi Kollaan rintamalla valistusupseerina.


title: Erkki Palolampi

text: Erkki Palolampi kävi viisi luokkaa Tampereen lyseota ja toimi sitten Tampereella konttoristina ja vuosina 1938–1940 Aamulehden toimittajana. Talvisodan jälkeen Palolampi oli "Suomen Osuuskuntien Keskuskunnan" (SOK) sosiaalijohtaja 1941–1971.


title: Erkki Palolampi

text: Erkki Palolampea pidetään Suomen urheiluelämän keskeisenä kehittäjänä Lauri Pihkalan ohella. Hän toimi myös monien urheilujärjestöjen johtotehtävissä. Palolampi oli muun muassa Suomen Voimisteluliiton puheenjohtajana vuodet 1959–1967 ja Suomen Valtakunnan Urheiluliiton varapuheenjohtajana 1960–1967.


title: Erkki Palolampi

text: Yhdessä Pihkalan kanssa Palolampi ideoi Pirkan Hiihdon, joka järjestettiin ensimmäistä kertaa vuonna 1955.


title: NAIRU

text: NAIRU on taloustieteessä englanninkielinen lyhenne (), jolla tarkoitetaan makrotalouden teoriaa alhaisimmasta työttömyysasteesta, joka voidaan saavuttaa inflaatiota kiihdyttämättä.


title: NAIRU

text: Se sai alkunsa työttömyyden ja inflaatiota kuvaavan Phillips-käyrän tultua suosituksi. NAIRU:n mukaan pitkällä aikavälillä työttömyys ei riipu inflaatiosta, joten Phillips-käyrä on pystysuora. NAIRU liittyy läheisesti Milton Friedmanin käsitteeseen luonnollinen työttömyysaste.


title: NAIRU

text: NAIRU-konsepti määritteli uudelleen käsitteen "täystyöllisyys" tarkoittamaan NAIRU-tasoista työttömyyttä. Aikaisemmin käsitteellä oli tarkoitettu että avoimia työpaikkoja olisi vähintään yhtä paljon kuin työttömiä työnhakijoita. Tämä on yksi selitys sille miksi NAIRU-konseptin tultua muotiin ei ole enää saavutettu niin alhaisia työttömyysasteita kuin toisen maailmansodan jälkeisen talousbuumin aikana. Nykyään viranomaiset laskevat erilaisia arvioita NAIRU-konseptille ja työttömyyden uhatessa laskea liian alhaiseksi, he rupeavat hillitsemään talouskasvua työttömyyden kasvattamiseksi. Tällaisella talouspolitiikalla ei enää saavuteta niin alhaisia työttömyysasteita kuin oli mahdollista saavuttaa vielä ennen NAIRU-konseptin tuloa suosioon.


title: NAIRU

text: NAIRU-teorian mukaan "täystyöllisyyteen" viittaavaa työttömyysastetta voidaan alentaa vain tekemällä rakenteellisia uudistuksia: näillä tarkoitetaan esimerkiksi työttömyysturvan heikentämistä, jotta ihmisillä olisi enemmän kannustimia hakea työpaikkoja ja ammattiliittojen vallan rajoittamista jotta niiden toiminta ei häiritsisi työmarkkinoiden luonnollista toimintaa.


title: Melvyn Douglas

text: Melvyn Edouard Hesselberg (5. huhtikuuta 1901 Macon, Georgia – 4. elokuuta 1981 New York), tunnetaan paremmin nimellä Melvyn Douglas, oli yhdysvaltalainen elokuva-, televisio- ja teatterinäyttelijä. Hän sai urallaan kunkin alan arvostetuimman palkinnon, eli Oscarin (kahdesti), Emmyn ja Tonyn.


title: Melvyn Douglas

text: Douglas teki pitkän uran valkokankaalla, televisiossa ja teatterissa. Hän esiintyi ensimmäisen kerran vuonna 1928 Broadwayllä William Mackin näytelmässä "A Free Soul", joka menestyi suhteellisen hyvin. Parin heikomman näytelmän jälkeen Douglas näytteli 232 kertaa esitetyssä näytelmässä "Tonight or Never", jota tehdessä hän tapasi myös toisen vaimonsa näyttelijä Helen Gahaganin.


title: Melvyn Douglas

text: Ensimmäisen kerran Douglas nähtiin elokuvissa 1930-luvulla. Hän esiintyi muun muassa kolmesti Greta Garbon kanssa elokuvissa "Sinun tahtosi mukaan", "Ninotchka" ja "Kaksoset".


title: Melvyn Douglas

text: Toisen maailmansodan aikana Douglas toimi ensin siviilipuolustustoimistossa ja sitten Yhdysvaltain maavoimissa. Sodan jälkeen hän palasi sekä valkokankaalle että teatteriin. Hän otti jatkossa kypsempiä rooleja, kuten elokuvassa "Sekamelskahuvila". Douglasin saatua lisää ikää hän teki monia mainittavia isärooleja elokuvissa "Sodassa ja rakkaudessa", "Hud – lännen kapinallinen", josta hän sai myös ensimmäisen Oscarinsa, "Valtapeli" ja "I Never Sang for My Father", josta hän oli Oscar-ehdokkaana. Vuonna 1959 Douglas esiintyi ensimmäistä kertaa Broadwayllä musikaalissa ("Juno"). Toisen Oscarinsa hän sai 1970-luvun lopulla elokuvasta "Tervetuloa, Mr. Chance!". Tony-palkinnon Douglas sai roolistaan näytelmässä "The Best Man" ja Emmyn CBS Playhousen osasta "Do Not Go Gentle into That Good Night".


title: Melvyn Douglas

text: Broadwayllä Douglas esiintyi viimeisen kerran 1960-luvun lopulla näytelmässä "Spofford". Hänen viimeinen suurehko elokuvaroolinsa oli vuoden 1981 elokuva "Kummitusjuttu", jossa esiintyivät myös viimeistä kertaa valkokankaalla Fred Astaire ja Douglas Fairbanks Jr. Douglasilla on kaksi tähteä Walk of Famella elokuva- ja televisioansioistaan.


title: Melvyn Douglas

text: Douglas oli kahdesti naimisissa. Rosalind Hightowerin kanssa hän sai kaksi lasta. Toisen kerran Douglas meni naimisiin vuonna 1931 näyttelijä/poliitikko Helen Gahaganin kanssa. Pari oli yhdessä lähes 50 vuotta ja heidät erotti vasta Gahaganin kuolema. He saivat yhteensä kaksi lasta.


title: Melvyn Douglas

text: Douglas kuoli vuonna 1981 New Yorkissa keuhkokuumeeseen ja sydänsairauden jälkitauteihin.


title: Loyal to the Game

text: Loyal to the Game on vuonna 1996 kuolleen Tupac Shakurin viides postuumisti julkaistu albumi. Ennen julkaisematonta materiaalia sisältävä albumi julkaistiin Euroopassa 12. joulukuuta 2004 ja Yhdysvalloissa kaksi päivää myöhemmin. Albumin tuotantopuolesta vastasi Eminem.


title: Loyal to the Game

text: MTV:n haastattelussa Eminem kertoi kirjoittaneensa Tupacin äidille Afeni Shakurille kirjeen kysyen, saisiko hän tuottaa seuraavan Tupacin albumin. Afeni Shakur suostui pyyntöön ja antoi samalla Eminemin Shady Records -artisteille luvan osallistua levyn tekoon. Niinpä albumilla ovat mukana 50 Cent, G-Unit ja Obie Trice. Muita merkittäviä vierailijoita ovat muun muassa Dido ja Elton John, joka laulaa albumin hittisinglessä ”Ghetto Gospel”. Kappaleesta on kuvattu myös musiikkivideo.


title: Loyal to the Game

text: Eminem käytti albumia tuottaessaan useita epätavallisia tuotantoteknillisiä keinoja, muunnellen muun muassa Tupacin äänen tahtia ja säveltasoa, jotta laulu sopisi paremmin biittiin. Useissa kappaleissa on myös käytetty sanoitusten muokkaamiseen ”leikkaa/liimaa”-menetelmää, jotta lyriikat saatiin vastaamaan paremmin julkaisuajankohdan rapkulttuuria. Menettely aiheutti paljon kritiikkiä niin ihailijoiden kuin asiantuntijoidenkin piireissä, koska Tupacin laulu ei käynyt kunnolla biittiin.


title: Loyal to the Game

text: Albumi debytoi Billboard 200 -listan ensimmäisellä sijalla myyden avausviikolla 330 000 kappaletta. Myöhemmin albumi saavutti platinarajan Yhdysvalloissa ja kultarajan Euroopassa.


title: Eine Laine

text: Eine Lahja Laine (13. joulukuuta 1892 Helsinki – 5. heinäkuuta 1970 Helsinki) oli suomalainen näyttelijä, teatteriohjaaja ja sanoittaja. Laineen pitkä ura sijoittui teatteritaiteen ja populaarin viihteen alueille. Hän työskenteli näyttelijänä Oulun, Viipurin ja Tampereen teattereissa vuosina 1916–1922 ja näyttelijä-ohjaajana Helsingin Kansanteatterissa vuodesta 1922 vuoteen 1955. Hän tulkitsi päärooleja useissa opereteissa. Elokuvarooleja hänelle kertyi vuosina 1925–1959 useita kymmeniä. Monelle on jäänyt mieleen Sofia-mummon eli ruustinna Suomisen rooli Suomisen perheestä kertovissa elokuvissa. Laine sanoitti myös useita lauluja, joista on sittemmin tullut ikivihreitä iskelmiä.


title: Eine Laine

text: Laineen menestyksekästä uraa varjostivat silmäsairaus ja kimurantti yksityiselämä. Toisen maailmansodan aikana hän esitti radiossa Serpin luomaa naishahmoa Elviira Suulasvuota. Sotien jälkeen hän toimi ohjaajana muun muassa SOK:n näyttämöllä. 1960-luvulla Laine oli mukana televisiosarjassa "Me Tammelat". Hänet palkittiin vuonna 1947 Pro Finlandia -mitalilla.


title: Eine Laine

text: Eine Laine oli naimisissa kaksi kertaa. Hänellä oli kaksi tytärtä, Eila Rinne ja Terttu Tuominen. Vuonna 1967 Laine julkaisi muistelmateoksensa "Pitkä päivä paistetta ja pilviä".


title: Eine Laine

text: Eine Laine syntyi kotonaan ”kosteaan ja vuotavaan huoneen ja keittiön asuntoon” Kasarmikatu 4:ssä Helsingissä talousvaikeuksissa elävän perheen kolmanneksi lapseksi. Hänen sisaruksensa olivat Laina ja Yrjö Laine. Hänen äitinsä, liikkeenharjoittaja Maria Sofia Paaso oli kotoisin Iistä. Hän tuli alun perin Helsinkiin piiaksi, ja avioiduttuaan hankki tuloja perheelle ompelijana. Hän kuului raittiusyhdistykseen sekä työväenyhdistykseen, ja loistavana puhujana eteni naisosaston puheenjohtajaksi ja vuosien 1907–08 kansanedustajaksi. Isä Filip Laine oli muurari ja lähtöjään Hartolasta. Perhe joutui vaihtamaan usein asuntoa maksamattomien vuokrien takia. Vanhempien avioliitto päättyi eroon Einen ollessa 13-vuotias. Hän jäi asumaan äitinsä luo, vaikka välit isään olivat läheisemmät. Maria Laine vastusti kiivaasti Venäjän imperialismia Suomessa ja joutui sen takia poistumaan maasta vuonna 1913. Filip Laineen työ muurarina rakennuksilla oli kausiluontoista ja hänen alkoholisminsa varjosti perheen elämää. Filip Laine oli musikaalisesti lahjakas, kun taas Maria Laine oli teatterin ystävä. Eine Laine koki myöhemmin elämässään vastenmielisyyttä sekä politiikkaa että alkoholia kohtaan. Vuoden vanhana Eine sairasti tuhkarokon ja sen jälkitautina vaikean silmätulehduksen. Myöhemmällä iällä hän oli vaarassa menettää näkönsä, mutta toinen silmä onnistuttiin pelastamaan.


title: Eine Laine

text: Eine Laine oli nuorena kiinnostunut säveltaiteesta. Lapsena hän kävi ystävineen salaa kuuntelemassa kuuluisan Aino Acktén laulua. 15-vuotiaana hän esitti ystävänsä kanssa duettoja raittiusyhdistys Koitossa, ja he saivat myös näytellä ujon ja reippaan tytön roolit näytelmässä "Ensilempi". He kävivät katsomassa myös Kansallisteatterin esityksiä. Laine opiskeli Helsingin Suomalaisessa tyttökoulussa. Hän jätti koulun kesken, mistä hänen äitinsä ei pitänyt. Teatteri oli aluksi pelkkä harrastus, ja toimistotöiden ohessa Laine näytteli Koiton Näyttämöllä. Kansan Näyttämöllä hän säesti laulunäytelmiä, joissa esiintyi hänen isosiskonsa Laina Laine. Siskokset esiintyivät lukuisissa tilaisuuksissa; Eine säesti ja Laina lauloi. Eine Laine muutti vuonna 1913 Kotkaan, josta hän sai töitä konttoristina. Hän näytteli myös paikallisessa näytelmäseurassa, jota hänen veljensä Yrjö johti. Yrjö Laine oli saanut Kotkasta työtä kansakoulunopettajana, ja sisarukset asuivat yhdessä Tiutisen saarella. Kotkassa Eine Laine alkoi vähitellen orientoitua näyttelijän ammattiin, vaikka pitikin toimistotyötä taloudellisesti turvallisempana vaihtoehtona.


title: Eine Laine

text: Laine sai ensimmäisen ammattinäyttelijän paikkansa Oulun Työväen Teatterista, jossa hän aloitti 1. tammikuuta 1916. Hänen kuukausipalkkansa oli aluksi 125 markkaa. Uran alku oli hankala. Maria Laine kehotti tytärtään pysymään konttorityössä, mutta palattuaan maanpaosta Ruotsista Oulun kautta hän näki tyttärensä esiintyvän ja totesi: ”No, kyllä sinä oikealla alalla nyt olet”. Oulusta Laine siirtyi suurempiin kuvioihin Viipuriin, jossa hän näytteli muun muassa "Elinan surman" nimiosan. Viipurissa hän opiskeli myös roolianalyysiä ja laulua. Sisällissodan aikana vuonna 1918 Laine oli kahden tulen välissä – oma perhe oli punaisella puolella, suurin osa näyttelijätovereista valkoisella vastapuolella. Hän oli huolissaan äitinsä ja Yrjö-veljensä asioista. Maria Laine päätyi Hämeenlinnaan vankilaan. Myös Filip Laine pidätettiin, mutta hänet vapautettiin pian. Kuulusteluissa häntä tosin oli ruoskittu. Yrjö Laine katosi Venäjälle, mutta palasi Suomeen muutaman vuoden päästä vaimoineen ja tyttärineen vapaana kansalaisena.


title: Eine Laine

text: Viipurissa Eine Laine teki läpimurtonsa teatterissa Oscar Straussin näytelmässä "Valssiunelmia". Hän kehitti ammattitaitoaan ottamalla lisää roolianalyysi-, laulu-, puhetekniikka- ja plastiikkatunteja. Lokakuussa 1919 hän tajusi olevansa raskaana. Operettidiivalle oli tärkeää säilyttää illuusio ”tavoiteltavasta päiväperhosesta”, lapsi ja avioliitto eivät sopineet kuvaan. Hän meni kuitenkin naimisiin lapsen isän Einar Rinteen kanssa ja esikoistytär Eila syntyi 18. kesäkuuta 1920. Viipurista Laine siirtyi Tampereen Teatteriin, ilman aviomiestään joka oli jo ennen tyttären syntymää siirtynyt Helsinkiin. Tampereella Laine näytteli useita päärooleja – hän oli paitsi operettiprimadonna, myös koomisten tyyppiroolien tulkitsija. Hän näytteli mm. "Pygmalionissa" Elizan osan. Laine alkoi seurustella kollegansa Yrjö Tuomisen kanssa ja palasi Helsinkiin samaan aikaan kun odotti jo lasta Tuomiselle. Avioliitto Rinteen kanssa oli muodollisesti voimassa, mutta Laineen ja Tuomisen suhdetta ei paheksunut edes näyttelijä Jalmari Rinne, Einarin veli. Laine ja Yrjö Tuominen avioituivat vuonna 1921, ja heille syntyi tytär Terttu.


title: Eine Laine

text: Eine Laine teki pääosan urastaan Kansan Näyttämöllä ja Helsingin Kansanteatterissa, joissa hän työskenteli näyttelijänä ja ohjaajana yli kolme vuosikymmentä. Kansan Näyttämöllä hän näytteli niin komedioissa, draamoissa kuin opereteissakin. Klassisiin näyttämötehtäviin kuuluivat muun muassa "Iloinen leski", "Anna Liisa", "Kevään kultainen aika", "Pyhä Johanna", "Kuka meistä on varas?" ja "Floridan ruusut". Kaikkiaan hänen operettikautensa kesti 20 vuotta, 1915–1935. Hän ystävystyi legendaarisen Mia Backmanin kanssa, joka oli Kansan Näyttämön johtaja vuosina 1922–1934. Sven Hildénistä ja Laineesta kehittyi 1920-luvun kuluessa vertaansa vailla oleva näyttelijäpari; he esiintyivät yhdessä muun muassa kymmenissä opereteissa, joihin he harjoittelivat tansseja myös vapaa-ajalla. Operettien sekä salonkinäytelmien roolipuvut veivät Laineen perikatoon. Tuohon aikaan näyttelijän piti itse kustantaa esiintymispuvut ja niihin hupeni miltei hänen koko palkkansa. Laine osallistuikin kesällä näyttämökiertueille saadakseen talouttaan paikattua. Kansan Näyttämöllä Laine sai työskennellä vuodesta 1928 lähtien Einar Rinteen kanssa. Työasioissa entinen aviopari tuli hyvin toimeen. Rinne ystävystyi myös Laineen uuden aviopuolison Yrjö Tuomisen kanssa.


title: Eine Laine

text: Kansan Näyttämö ja Koiton Näyttämö yhdistettiin Helsingin Kansanteatteriksi vuonna 1933. Samana vuonna Laine ja Tuominen ottivat asumuseron. Einar Rinne menehtyi angiinamyrkytykseen saman vuoden keväällä. Laine alkoi vähitellen siirtyä ohjaajan tehtäviin. Hän ohjasi operetteja sekä klassikkonäytelmiä, kuten Johannes Linnankosken "Laulun tulipunaisesta kukasta". Hän sai myös näyttelijäntöitä, kuten kuningatar Elisabetin roolin Friedrich Schillerin näytelmässä "Maria Stuart" sekä pääosan Coward Noelin näytelmässä "Markiisitar". Lisäansioiden saamiseksi Laine alkoi tehdä käännöstöitä. Vapaa-aikoinaan – eli öisin – hän suomensi ruotsalaisia ja saksalaisia näytelmiä.


title: Eine Laine

text: Laine teki useita opintomatkoja kotimaansa ulkopuolelle: vuonna 1923 Saksaan ja vuonna 1925 Saksaan, Ranskaan ja Italiaan. Vuonna 1937 hän teki opintomatkan Neuvostoliittoon ja seuraavana vuonna Ranskaan.


title: Eine Laine

text: Vuonna 1937 Laine ohjasi Kansanteatterille revyyoperetin "Lennokki", joka oli yleisömenestys. Nelituntista revyytä esitettiin noin sata kertaa täysille katsomoille. Lisäksi siitä tehtiin paikallisia versioita Tampereelle, Turkuun ja Viipuriin. Laineen uran muita teatteriohjauksia olivat muun muassa "Omatunto", "Älkää surko", "Huomenna on toisin", "Vaimoni on pariisitar" ja "Rouva Suorasuu". Hänen näyttelijäntöitään puhenäytelmissä olivat muun muassa Laura (kappaleessa "Isä"), Henriette ("Rikoksia") ja Gina ("Villisorsa") sekä nimiosat "Pyhä Johanna", "Rakastava Katariina" ja "Rouva Suorasuu".


title: Eine Laine

text: Vuonna 1939 Serp eli Seere Salminen loi Elviira Suulasvuon, pirteän naishahmon, jota Laine alkoi esittää radiossa ja myöhemmin kiertueilla sotarintamalla. Elviirasta tuli sota-aikana hyvin suosittu hahmo, ja se henkilöityi nimenomaan Laineeseen, ennen kuin Elviira-monologeja alkoi ilmestyä kirjana.